“Yɛne Mo Bɛkɔ”—Sakaria 8:23 | Adesua\nKENKAN WƆ Afrikaans Aukan Baoule Bassa (Cameroon) Bislama Boulou Cakchiquel (Western) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Hausa Hmong (White) Iban Igbo Isoko Italian Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mende Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Yɛne mo bɛkɔ, na yɛate sɛ Onyankopɔn ka mo ho.”—SAKARIA 8:23.\nNNWOM: 65, 122\nƆkwan bɛn so na Sakaria 8:23 renya mmamu?\nƐsɛ sɛ Kristofo a wɔasra wɔn no bu wɔn ho dɛn?—1 Korintofo 4:6-8.\nAdɛn nti na ɛnsɛ sɛ yɛma nnipa dodow a wodi paanoo no na wɔnom bobesa no bi wɔ Nkaedi ase no haw yɛn?—Romafo 9:11, 16.\n1, 2. (a) Dɛn na Yehowa kae sɛ ebesi wɔ yɛn bere yi so? (b) Nsɛmmisa bɛn na yebenya ho mmuae wɔ adesua yi mu? (Hwɛ mfonini a ɛwɔ adesua yi mfiase no.)\nYEHOWA kae sɛ yɛn bere yi so, “nnipa du a wɔka amanaman no kasa horow nyinaa bɛba abesuso Yudani biako atade mu aka sɛ: ‘Yɛne mo bɛkɔ, na yɛate sɛ Onyankopɔn ka mo ho.’” (Sakaria 8:23) “Yudani” biako no gyina hɔ ma wɔn a Onyankopɔn de honhom kronkron asra wɔn no. Wɔsan frɛ wɔn “Onyankopɔn Israel.” (Galatifo 6:16) “Nnipa du” no gyina hɔ ma wɔn a wɔwɔ anidaso sɛ wɔbɛtena asase so daa no. Wonim sɛ Yehowa ahyira kuw a wɔasra wɔn yi, na wogye tom sɛ ɛyɛ hokwan kɛse sɛ wɔne wɔn bɛbom asom Yehowa.\n2 Odiyifo Sakaria ne Yesu nyinaa kae sɛ Onyankopɔn nkurɔfo bɛyɛ biako. Yesu kae sɛ wɔn a wɔhwɛ kwan sɛ wɔbɛkɔ soro no yɛ “nguankuw ketewa,” na wɔn a wɔwɔ anidaso sɛ wɔbɛtena asase so no yɛ “nguan foforo.” Nanso Yesu kae sɛ wɔn nyinaa bɛyɛ “kuw biako,” na wobedi ɔno a ɔyɛ wɔn ‘hwɛfo biako’ no akyi. (Luka 12:32; Yohane 10:16) Esiane sɛ wɔyɛ akuw abien nti, ebia ebinom bebisa sɛ: (1) Ɛho hia sɛ nguan foforo no hu Kristofo a wɔasra wɔn a wɔwɔ hɔ nnɛ no nyinaa din? (2) Ɛsɛ sɛ Kristofo a wɔasra wɔn no bu wɔn ho dɛn? (3) Sɛ obi a ɔwɔ m’asafo mu fi ase di paanoo no na ɔnom bobesa no bi wɔ Nkaedi ase a, adwene bɛn na ɛsɛ sɛ minya wɔ ne ho? (4) Sɛ nnipa a wodi paanoo no na wɔnom bobesa no bi wɔ Nkaedi no ase dodow rekɔ anim a, ɛsɛ sɛ ɛhaw me anaa? Adesua yi bɛma yɛanya saa nsɛmmisa yi ho mmuae.\nƐHO HIA SƐ YEHU KRISTOFO A WƆASRA WƆN A WƆWƆ HƆ NNƐ NYINAA DIN?\n3. Adɛn nti na yɛrentumi nhu wɔn a wɔde wɔn bɛka 144,000 no ho?\n3 Ɛho hia sɛ nguan foforo no hu Kristofo a wɔasra wɔn a wɔda so ara wɔ asase so no nyinaa din? Dabi. Dɛn ntia? Nea enti a ɛte saa ne sɛ, obi rentumi nhu sɛ Kristofo a wɔasra wɔn no benya wɔn akatua ɔkwan biara so.  (Hwɛ awiei asɛm no.) Ɛwom sɛ Onyankopɔn afrɛ wɔn sɛ wɔnkɔ soro de, nanso sɛ wodi nokware kosi ase a, ɛnna wobenya wɔn akatua. Satan nim saa, na ɔnam “atoro adiyifo” so pɛ sɛ ‘ɔdaadaa’ wɔn. (Mateo 24:24) Ɛnyɛ ade a Kristofo a wɔasra wɔn no betumi ahu sɛ wɔn nsa bɛka wɔn akatua no, gye sɛ Yehowa ma wohu sɛ wabu wɔn bem sɛ anokwafo. Yehowa na ogye wɔn tom koraa, anaa ɔma wonya nsɔano a etwa to no. Ɔde ma wɔn ansa na wɔawu anaa aka kakraa bi ma “ahohiahia kɛse” no afi ase no.—Adiyisɛm 2:10; 7:3, 14.\nYesu ne yɛn Kannifo, na ɔno nko ara na ɛsɛ sɛ yedi n’akyi\n4. Sɛ yɛrentumi nhu Kristofo a wɔasra wɔn a wɔwɔ asase so nnɛ no nyinaa din a, ɛnde yɛbɛyɛ dɛn ne wɔn ‘akɔ,’ anaa yɛne wɔn abɔ?\n4 Sɛ ɛnyɛ ade a yebetumi ahu Kristofo a wɔasra wɔn a wɔwɔ asase so no nyinaa din a, ɛbɛyɛ dɛn na nguan foforo no ne wɔn ‘akɔ,’ anaa wɔne wɔn abɔ? Bible ka sɛ “nnipa du” no ‘besuso Yudani biako atade mu aka sɛ: “Yɛne mo bɛkɔ, na yɛate sɛ Onyankopɔn ka mo ho.”’ Bible mu asɛm yi ka Yudani biako ho asɛm. Nanso asɛmfua “mo” no gyina hɔ ma nnipa bebree. Eyi kyerɛ sɛ Yudani no nyɛ onipa biako pɛ na mmom egyina hɔ ma Kristofo a wɔasra wɔn no nyinaa. Nguan foforo no nim saa asɛm yi, na wɔne saa kuw no bom som Yehowa. Ɛho nhia sɛ wohu kuw no muni biara din na wodi wɔn mu biara akyi. Yesu ne yɛn Kannifo, na Bible ka sɛ ɔno nko ara na ɛsɛ sɛ yedi n’akyi.—Mateo 23:10.\nƐSƐ SƐ KRISTOFO A WƆASRA WƆN NO BU WƆN HO DƐN?\n5. Kɔkɔbɔ bɛn na ɛsɛ sɛ Kristofo a wɔasra wɔn no susuw ho yiye paa, na dɛn ntia?\n5 Ɛsɛ sɛ Kristofo a wɔasra wɔn no susuw kɔkɔbɔ a ɛwɔ 1 Korintofo 11:27-29 no ho yiye paa. (Kenkan.) Dɛn na ɛbɛkyerɛ sɛ Kristoni a wɔasra no di paanoo no anaa ɔnom bobesa no wɔ “ɔkwan a ɛnsɛ so” wɔ Nkaedi ase? Sɛ Kristoni a wɔasra no sɛe ɔne Yehowa ntam na wanni no nokware a, ɛnde sɛ odi paanoo no na ɔnom bobesa no bi a, na wanna obu adi. (Hebrifo 6:4-6; 10:26-29) Kɔkɔbɔ a emu yɛ den yi kae Kristofo a wɔasra wɔn no sɛ, sɛ wɔpɛ sɛ wɔn nsa ka “ɔsoro frɛ a efi Onyankopɔn hɔ denam Kristo Yesu so no” a, ɛsɛ sɛ wodi nokware kosi ase.—Filipifo 3:13-16.\n6. Ɛsɛ sɛ Kristofo a wɔasra wɔn no bu wɔn ho dɛn?\n6 Paulo ka kyerɛɛ Kristofo a wɔasra wɔn no sɛ: “Me a meyɛ ɔdeduani wɔ Awurade mu no srɛ mo sɛ monnantew sɛnea ɛfata ɔfrɛ a wɔde afrɛ mo no.” Ɔkwan bɛn na ɛsɛ sɛ wɔfa so yɛ saa? Paulo kyerɛkyerɛɛ mu sɛ: “Ahobrɛase adwene ne odwo nyinaa mu, abodwokyɛre mu, na mo ne mo ho ntena ɔdɔ mu, na monyere mo ho denneennen mfa asomdwoe koroyɛ hama ntena ase honhom biakoyɛ mu.” (Efesofo 4:1-3) Yehowa honhom kronkron boa n’asomfo ma wɔbrɛ wɔn ho ase, na wɔnyɛ ahomaso. (Kolosefo 3:12) Enti Kristofo a wɔasra wɔn no nni adwene sɛ wɔkyɛn afoforo. Wonim sɛ honhom kronkron a Yehowa de ma Kristofo a wɔasra wɔn no nsen nea ɔde ma n’asomfo a wɔaka no. Afei nso, ɛnyɛ wɔn adwene ne sɛ wobetumi ate Bible mu nokware ase yiye asen obi foforo biara. Saa ara nso na wɔrenka nkyerɛ obi sɛ wɔasra no enti onni paanoo no na ɔnnom bobesa no bi wɔ Nkaedi ase. Mmom no, wɔbrɛ wɔn ho ase, na wonim sɛ Yehowa nkutoo na obetumi afrɛ nkurɔfo akɔ soro.\n7, 8. Dɛn na Kristofo a wɔasra wɔn no nhwɛ kwan, na dɛn ntia?\n7 Kristofo a wɔasra wɔn no nim sɛ ɛyɛ hokwan kɛse sɛ wɔbɛfrɛ wɔn akɔ soro, nanso wɔnhwɛ kwan sɛ afoforo bɛda obu soronko adi akyerɛ wɔn. (Efesofo 1:18, 19; kenkan Filipifo 2:2, 3.) Wonim nso sɛ bere a Yehowa sraa wɔn no, wamma obi foforo biara ante ho asɛm. Enti sɛ wɔasra obi na mfiase no ebinom annye anni sɛ wɔasra no a, ɛnyɛ no nwonwa. Onim sɛ Bible ka sɛ, ɛnsɛ sɛ yegye obi a ɔka sɛ Onyankopɔn ama no hokwan soronko bi no di ntɛm ara. (Adiyisɛm 2:2) Esiane sɛ Kristoni a wɔasra no nhwɛ kwan sɛ afoforo bɛhoahoa no nti, sɛ ohyia nkurɔfo a ɔrenkeka nkyerɛ wɔn sɛ wɔasra no. Ebia ɔrenka saa asɛm yi nkyerɛ obiara mpo. Afei nso ɔremfa nneɛma akɛse a ɔbɛyɛ wɔ soro no nhoahoa ne ho.—1 Korintofo 1:28, 29; kenkan 1 Korintofo 4:6-8.\n8 Kristofo a wɔasra wɔn no nte nka sɛ ɛsɛ sɛ wɔne afoforo a wɔasra wɔn nkutoo na ɛbɔ, na ankɔyɛ te sɛ nea wɔdɔm kuw bi. Wɔmmmɔ mmɔden sɛ wɔbɛhwehwɛ afoforo a wɔasra wɔn, na wɔne wɔn abɔ ho nkɔmmɔ anaa wɔahyiam sɛ akuwakuw asua Bible no. (Galatifo 1:15-17) Sɛ Kristofo a wɔasra wɔn no yɛ saa a, ɛde mpaepaemu bɛba asafo no mu. Sɛ wɔyɛ saa a, na wɔreko atia honhom kronkron a ɛboa Onyankopɔn nkurɔfo ma asomdwoe ne biakoyɛ tena wɔn mu no.—Kenkan Romafo 16:17, 18.\nƐSƐ SƐ WUBU WƆN DƐN?\n9. Adɛn nti na ɛsɛ sɛ wohwɛ yiye na woamfa nidi soronko amma wɔn a wodi paanoo no na wɔnom bobesa no bi wɔ Nkaedi ase no? (Hwɛ adaka a wɔato din “ Ɔdɔ ‘Nyɛ Ade a Ɛnsɛ’” no.)\n9 Ɛsɛ sɛ wubu Kristofo mmarima ne mmea a wɔasra wɔn no dɛn? Yesu ka kyerɛɛ n’asuafo sɛ: “Mo nyinaa yɛ anuanom.” Ɔtoaa so sɛ: “Obiara a ɔma ne ho so no wɔbɛbrɛ no ase, na obiara a ɔbrɛ ne ho ase no wɔbɛma no so.” (Mateo 23:8-12) Enti sɛ obi yɛ Kristoni a wɔasra no mpo a, ɛbɛyɛ mfomso sɛ yɛbɛhoahoa no. Bible hyɛ yɛn nkuran sɛ yensuasua asafo mu mpanyimfo gyidi, nanso ɛnka sɛ yɛmfa onipa bi nyɛ yɛn kannifo. (Hebrifo 13:7) Ɛyɛ ampa, Bible ka sɛ ebinom fata “nidi mmɔho.” Nanso, nea enti a ɛte saa ne sɛ “wodi nneɛma anim yiye” na “wɔbɔ wɔn ho mmɔden wɔ ɔkasa ne nkyerɛkyerɛ mu,” na ɛnyɛ sɛ wɔasra wɔn ntia. (1 Timoteo 5:17) Sɛ yɛkamfo Kristofo a wɔasra wɔn no dodo na yɛhoahoa wɔn a, yɛbɛhyɛ wɔn aniwu. Anaa nea enye koraa no, ebetumi ama wɔayɛ ahomaso. (Romafo 12:3) Yɛn mu biara nni hɔ a ɔpɛ sɛ ɔyɛ biribiara a ebetumi ama Kristo nuanom no bi adi mfomso kɛse a ɛte saa!—Luka 17:2.\nƐsɛ sɛ wubu obi a odi paanoo no na ɔnom bobesa no bi wɔ Nkaedi ase dɛn? (Hwɛ nkyekyɛm 9-11)\n10. Dɛn na wobɛyɛ de akyerɛ sɛ wubu Kristofo a wɔasra wɔn no?\n10 Yɛbɛyɛ dɛn akyerɛ sɛ yebu wɔn a Yehowa asra wɔn no? Yɛremmisa wɔn nea ɛma wohui sɛ wɔasra wɔn. Eyi yɛ ankorankoro asɛm, na yenni hokwan sɛ yehu. (1 Tesalonikafo 4:11; 2 Tesalonikafo 3:11) Ɛnsɛ sɛ yenya adwene sɛ wɔasra wɔn kununom anaa wɔn yerenom, wɔn awofo, anaa wɔn abusuafo foforo nso. Eyi nyɛ anidaso a yenya fi abusua mu. (1 Tesalonikafo 2:12) Afei nso ɛnsɛ sɛ yebisa nsɛm a ebetumi ahaw afoforo. Sɛ nhwɛso no, ɛnsɛ sɛ yebisa onua bi a wɔasra no yere sɛ, sɛ ne kunu gyaw no hɔ kɔ soro ma ɛka ɔno nkutoo wɔ asase so a, ɔbɛte nka dɛn? Yegye di paa sɛ, Yehowa ‘bɛma ateasefo nyinaa anya nea wɔpɛ’ wɔ wiase foforo no mu.—Dwom 145:16.\n11. Sɛ yɛanhoahoa nnipa a, ɔkwan bɛn so na ɛbɔ yɛn ho ban?\n11 Sɛ yɛammu wɔn a wɔasra wɔn no sɛ wɔn ho hia sen afoforo a, ɛbɔ yɛn ankasa nso ho ban. Ɔkwan bɛn so? Bible ka sɛ “anuanom atorofo” betumi aba asafo no mu, na ebia wɔbɛka sɛ wɔasra wɔn. (Galatifo 2:4, 5; 1 Yohane 2:19) Bio nso, ebia na Kristofo a wɔasra wɔn no bi anni nokware ankosi ase. (Mateo 25:10-12; 2 Petro 2:20, 21) Enti sɛ yɛanhoahoa nnipa a, yɛrenyɛ nnipa akyidifo da. Yɛrenni Kristofo a wɔasra wɔn, anuanom a nnipa pii nim wɔn, anaa wɔn a wɔde mfe pii asom Yehowa mpo akyi. Enti sɛ ɛba sɛ wɔanni nokware anaa wofi asafo no mu a, Yehowa mu gyidi a yɛwɔ no rensɛe, anaa yɛrennyae Yehowa som.\nƐSƐ SƐ YƐMA WƆN DODOW NO HAW YƐN ANAA?\n12, 13. Adɛn nti na ɛnsɛ sɛ yɛma nnipa a wodi paanoo no na wɔnom bobesa no wɔ Nkaedi ase no dodow haw yɛn?\n12 Mfe pii a atwam no, na nnipa dodow a wodi paanoo no na wɔnom bobesa no bi wɔ Nkaedi ase no so retew. Nanso nnansa yi, afe biara wɔn dodow kɔ anim. Ɛsɛ sɛ eyi haw yɛn anaa? Dabi. Momma yɛnhwɛ nea enti a ɛnsɛ sɛ yɛma ɛhaw yɛn.\n13 “Yehowa nim wɔn a wɔyɛ ne de.” (2 Timoteo 2:19) Anuanom a wɔkan nnipa dodow a wodi paanoo no na wɔnom bobesa no wɔ Nkaedi no ase no nnim wɔn a wɔasra wɔn no, nanso Yehowa de onim. Enti wɔn a wosusuw sɛ wɔasra wɔn nanso wɔnsraa wɔn no nyinaa ka saa nnipa dodow a wodi bi no ho. Ebinom a na anka wodi paanoo no na wɔnom bobesa no gyaee di. Ebetumi aba nso sɛ afoforo wɔ adwenemhaw anaa ɔhaw foforo bi, enti wosusuw sɛ wɔne Kristo bedi hene wɔ soro. Eyi ma yehu paa sɛ yennim Kristofo a wɔasra wɔn a wɔaka wɔ asase so no dodow pɔtee.\n14. Dɛn na Bible ka fa Kristofo a wɔasra wɔn no dodow a wɔbɛka wɔ asase so ho bere a ahohiahia kɛse no afi ase no?\n14 Bere a Yesu bɛba abɛfa Kristofo a wɔasra wɔn afi asase so akɔ soro no, ɔremmɛto wɔn nyinaa wɔ faako. Bible ka sɛ Yesu bɛsoma “n’abɔfo ma wɔde torobɛnto nnyigyei a ano yɛ den aba, na wɔbɛboaboa wɔn a wapaw wɔn no ano afi mframa anan no mu, fi ɔsoro ano akosi ano nohoa.” (Mateo 24:31) Bible san ma yehu sɛ nna a edi akyiri no, Kristofo a wɔasra wɔn no kakraa bi na wɔbɛka wɔ asase so. (Adiyisɛm 12:17) Nanso, ɛnkyerɛ wɔn mu dodow a wɔbɛka bere a ahohiahia kɛse no afi ase.\n15, 16. Dɛn na ɛsɛ sɛ yehu fa 144,000 a Yehowa apaw wɔn no ho?\n15 Yehowa na ɔkyerɛ bere a ɔbɛpaw Kristofo a wɔasra wɔn no. (Romafo 8:28-30) Yesu wusɔre akyi na Yehowa fii ase paw Kristofo a wɔasra wɔn no. Asomafo no bere so no, ɛbɛyɛ sɛ na wɔasra nokware Kristofo nyinaa. Mfe pii akyi no, wɔn a na wɔkyerɛ sɛ wɔyɛ Kristofo dodow no ara anni Kristo akyi ankasa. Ɛno mpo no, Yehowa sraa nnipa kakra a na wɔyɛ nokware Kristofo wɔ saa bere no mu. Ná wɔte sɛ awi a Yesu kae sɛ ebefifi wɔ nwura bɔne mu no. (Mateo 13:24-30) Nna a edi akyiri yi mu no, Yehowa akɔ so afrɛ wɔn a wɔbɛyɛ 144,000 no mufo no.  (Hwɛ awiei asɛm no.) Enti sɛ Yehowa yɛ n’adwene sɛ aka bere tiaa bi ma awiei no aba na ɔbɛpaw Kristofo a wɔasra wɔn no bi a, ɛsɛ sɛ yenya awerɛhyem sɛ ɔreyɛ nea ɛfata. (Yesaia 45:9; Daniel 4:35; kenkan Romafo 9:11, 16.)  (Hwɛ awiei asɛm no.) Ɛsɛ sɛ yɛhwɛ yiye na yɛanyɛ yɛn ade te sɛ adwumayɛfo a wonwiinwii tiaa nea wɔn wura yɛ maa adwumayɛfo a wɔbɛyɛɛ adwuma dɔnhwerew a etwa to no.—Kenkan Mateo 20:8-15.\n16 Ɛnyɛ wɔn a wɔwɔ anidaso sɛ wɔbɛkɔ soro no nyinaa na wɔka “akoa nokwafo ne ɔbadwemma” no ho. (Mateo 24:45-47) Ɛnnɛ Yehowa ne Yesu nam nnipa kakraa bi so rema nkurɔfo pii aduan na wɔrekyerɛkyerɛ wɔn te sɛ nea wɔyɛe wɔ asomafo no bere so no. Kristofo a wɔasra wɔn no, kakraa bi na wɔma wɔkyerɛw Kristofo Hela Kyerɛwnsɛm no. Ɛnnɛ nso, Kristofo a wɔasra wɔn no kakraa bi na wɔde ahyɛ wɔn nsa sɛ wɔmma Onyankopɔn nkurɔfo “aduan bere a ɛsɛ mu.”\n17. Dɛn na woasua afi adesua yi mu?\n17 Dɛn na yɛasua afi adesua yi mu? Yehowa asi gyinae sɛ ɔbɛma nnipa dodow no ara daa nkwa wɔ asase so, na wama wɔn a wɔne Yesu bedi hene wɔ soro no nso nkwa. Yehowa ma n’asomfo nyinaa akatua, “Yudani” no ne “nnipa du” no, na ɔhwɛ kwan sɛ wɔn nyinaa bedi mmara koro so na wɔakɔ so adi nokware. Ɛsɛ sɛ wɔn nyinaa brɛ wɔn ho ase. Ɛsɛ sɛ wɔn nyinaa de biakoyɛ bom som no. Ɛsɛ sɛ wɔn nyinaa bɔ mmɔden ma asomdwoe kɔ so tena asafo no mu. Bere a yɛabɛn awiei no pɛɛ no, momma yɛn nyinaa nkɔ so nsom Yehowa na yenni Kristo akyi sɛ kuw biako.\n^  (nkyekyɛm 3) Sɛnea wɔaka wɔ Dwom 87:5, 6 no, ebia daakye Onyankopɔn bɛma yɛahu wɔn a wɔne Yesu redi ade wɔ soro no nyinaa din.—Romafo 8:19.\n^  (nkyekyɛm 15) Ɛwom sɛ Asomafo Nnwuma 2:33 ma yehu sɛ Yesu ka ho bi na wɔde honhom kronkron sra obi de, nanso Yehowa na ɔfrɛ onii no.\n^  (nkyekyɛm 15) Sɛ wopɛ eyi ho nsɛm pii a, hwɛ “Nsɛmmisa a Efi Akenkanfo Hɔ” wɔ May 1, 2007, Ɔwɛn-Aban, kratafa 30-31.\nƆdɔ ‘Nyɛ Ade a Ɛnsɛ’\nƆsomafo Paulo kyerɛwee sɛ: “Ɔdɔ wɔ abodwokyɛre na ne yam ye. Ɔdɔ nyɛ ahoɔyaw, entu ne ho, ɛnhoman, ɛnyɛ ade a ɛnsɛ, ɛnhwehwɛ nea n’ankasa hia.” (1 Korintofo 13:4, 5) Sɛ yɛyɛ “ade a ɛnsɛ” a, ɛkyerɛ sɛ yɛyɛ aniammɔho, na yemmu afoforo. Mmom, sɛ yɛdɔ yɛn nuanom na yɛpɛ sɛ yɛka asɛm bi anaa yɛyɛ biribi a, yedwen sɛnea ɛbɛka wɔn no ho.\nSɛnea yɛyɛ yɛn ade wɔ wɔn a wodi anim wɔ Yehowa ahyehyɛde mu ho no na ɛbɛkyerɛ sɛ yɛdɔ wɔn. Ɛtɔ da bi a, anuanom a nnipa pii nim wɔn betumi abɛsra yɛn asafo anaa wɔbɛba ɔmantam nhyiam a yɛbɛkɔ no ase. Ebia wɔyɛ amansin so ahwɛfo, Betelfo, Baa Boayikuw mufo, Akwankyerɛ Kuw no mufo, anaa Akwankyerɛ Kuw no aboafo. Nea yɛpɛ ne sɛ yɛbɛma wɔne wɔn yerenom ahu sɛ yebu wɔn, na ɛfata sɛ yɛyɛ saa. Nanso, yɛmpɛ sɛ yɛbɛyɛ yɛn ade te sɛ Diotrefe. Esiane sɛ na ommu anuanom a wɔkɔsraa asafo a na ɔwom no nti, wannye wɔn. (3 Yohane 9, 10) Sɛ mpo sɛ yegye saa anuanom yi fɛw so a, ebetumi aba sɛ yɛyɛ nneɛma bi a ɛkyerɛ sɛ yemmu wɔn anaa? Dɛn na yɛyɛ a ɛbɛkyerɛ saa?\nƐwom sɛ yɛn ani gye ho sɛ yebehyia anuanom mmarima ne mmea a wɔbɛsra yɛn no na yɛne wɔn abɔ nkɔmmɔ, nanso sɛ yɛhoahoa wɔn te sɛ nea nkurɔfo yɛ nnipa a wɔagye din wɔ sini anaa agodi mu a, ɛrenkyerɛ sɛ yebu wɔn. Ɛho nhwɛso ni. Sɛ yetwa wɔn mfonini bere a ebia a wɔredidi anaa wɔreyɛ biribi foforo a wɔn ani nna wɔn ho so anaa yɛanni kan anka ankyerɛ wɔn a, ɛbɛkyerɛ sɛ yebu wɔn anaa? Yɛbɛka akyerɛ wɔn sɛ wɔmfa wɔn nsa nhyɛ yɛn nhoma ne yɛn Bible ase? Yɛbɛpere yɛn ho akodi nkurɔfo anim aka sɛ yɛpɛ sɛ yɛne wɔn twa mfonini? Sɛ saa da no ne da a edi kan a nnipa bi aba yɛn nhyiam ase a, nneyɛe a ɛte saa bɛka wɔn dɛn? Nokwasɛm ne sɛ, sɛ yɛdɔ yɛn nuanom a, yɛrenyɛ biribi a ɛte saa. Mmom, yɛbɛma wɔahu sɛ yebu wɔn efisɛ yenim nea enti a wɔabɛsra yɛn ne adwumaden a wɔreyɛ ama yɛn.\nDɛn na ɛbɛboa yɛn ma yɛahu sɛnea ɛsɛ sɛ yɛyɛ yɛn ade wɔ yɛn nuanom ho? Nea edi kan, kae sɛ Yehowa na ɛsɛ sɛ yɛhyɛ no anuonyam. (Adiyisɛm 4:11) Nea ɛto so abien, hu sɛ ɛyɛ papa sɛ yebebu yɛn nuanom yi ne wɔn yerenom, nanso yɛmpɛ sɛ yɛbɛhoahoa wɔn te sɛ nea nkurɔfo yɛ wɔn a wɔagye din wɔ sini anaa agodi mu no. Wɔpɛ sɛ yebu wɔn sɛ yɛn nuanom mmarima ne mmea. (Mateo 23:8) Nea ɛto so abiɛsa, kae sɛ Yesu kae sɛ: “Biribiara a mopɛ sɛ nnipa nyɛ mma mo no, mo nso monyɛ wɔn saa ara.” (Mateo 7:12) Sɛ yɛkae saa nsɛm yi nyinaa a, ɛbɛma yɛada ɔdɔ adi, na ‘yɛrenyɛ ade a ɛnsɛ.’\nNnipa du no ne Yudani biako no ‘kɔ’: Nguan foforo no ne Kristofo a wɔasra wɔn no bom som Yehowa, nanso nguan foforo no mmu wɔn sɛ wɔn akannifo, na wɔnkamfo wɔn dodo anaa wɔnhoahoa wɔn. Mmom, nguan foforo no dɔ Kristofo a wɔasra wɔn no na wodi wɔn ni, na wobu wɔn sɛ wɔn nuanom mmarima ne mmea


Nehemia 3 AKCB - Matteus 3 LB\nWɔto Yerusalem Ɔfasu No Bio\n1Afei, ɔsɔfopanyin Eliasib ne asɔfo bi fii ase too ɔfasu no fii Nguan Pon no. Wodwiraa ho, sisii nʼapon, de kosii Ɔha Abantenten ne Hananel Abantenten no. 2Nnipa a wofi Yeriko kuropɔn no mu toaa wɔn so yɛɛ adwuma wɔ hɔ, na Imri babarima Sakur dii so.\n3Hasenaa mmabarima na wosii Mpataa Pon no. Wɔyɛɛ ho biribiara. Wɔtotoo mpuran no, sisii apon no, de nkyerewa ne adaban hyehyɛɛ mmeae a ehia. 4Uria babarima Meremot a ɔyɛ Hakos nena na osiesiee ɔfasu no fa a edi hɔ no. Nʼaboafo ne Berekia babarima Mesulam a ɔyɛ Mesesabel nena na afei Baana babarima Sadok. 5Wɔn a wodi so ne Tekoafo, mmom wɔn mpanyimfo no ampene sɛ wɔbɛboa.\n6Paseah babarima Yoiada ne Besodeia babarima Mesulam na wosiesiee Kuropɔn Dedaw Pon no. Wɔtotoo mpuran no, sisii apon no de nkyerewa ne adaban bobɔɔ mu. 7Wɔn a wodi wɔn so yɛ Melatia a ofi Gibeon, Yadon a ofi Meronot ne nnipa a wofi Gibeon ne Mispa a ɛyɛ amrado a ɔwɔ Asubɔnten Eufrate agya no atenae. 8Harhaia babarima Usiel a na ɔyɛ sikadwumfo no na odi so. Ɔno nso dii dwuma wɔ ɔfasu no ho. Hanania a ɔyɛ aduhuamyɛfo no na odi so. Wogyaw Yerusalem fa bi a ekosi Ɔfasu Tɛtrɛɛ no.\n9Nea odi so yɛ Hur a na ɔda Yerusalem mansin fa bi ano no no, babarima Refaia. 10Nea odi hɔ yɛ Harumaf babarima Yedaia a osiesiee ɔfasu no fa bi a ɛbɛn ne fi, na nea odi ne so ne Hasabnia babarima Hatus. 11Nea odi so ne Harim babarima Malkia ne Pahat-Moab babarima Hasub. Wosiesiee Afononoo Abantenten no de kaa ɔfasu no fa bi ho. 12Halohes babarima Salum ne ne mmabea na wosiesiee ɔfa a edi hɔ no. Ɔno na na otua Yerusalem mansin fa a aka no ano.\n13Sanoafo a Hanun da wɔn ano no na wosiesiee Obon Pon no, sisii nʼapon, de nkyerewa bobɔɔ mu, bram no. Afei, wosiesiee ɔfasu no anammɔn apem ne ahannum de kosii Sumina Pon no.\n14Rekab babarima Malkia a na ɔda Bet-Hakerem mansin ano no na osiesiee Sumina Pon no. Osiesie wiei no, osisii apon no, de nkyerewa hyehyɛɛ mu, bram no.\n15Kol-Hose babarima Salum a na otua Mispa mansin ano no na osiesiee Asuti Pon no. Osiesiee, bɔɔ so, sisii nʼapon na ɔde nkyerewa bobɔɔ mu, bram no. Afei, osiesiee Siloam abura ho fasu a ɛbɛn ɔhene mfikyifuw no. Ɔsan too ɔfasu no kosii atrapoe a esian fi Dawid kuropɔn mu no. 16Nea ɔtoa ne so yɛ Asbuk babarima Nehemia a na otua Bet-Sur3.16 Bet-Sur yɛ tete Dawid ahowɛmfo atenae. (2 Sam 23.8-39) mansin fa ano no. Ɔtoo ɔfasu no kosii faako a na ɛne adehye amusiei no di nhwɛanim, kosi nsukorae no so ne Dɔmmarima Fi.\n17Wɔn a wɔtoa so yɛ Lewifo kuw a na wɔhyɛ Bani babarima Rehum ase yɛ adwuma no. Hasabia a na ɔyɛ Keila mansin fa ntuanoni no na osii nʼankasa mansin anan mu hwɛɛ fasu no si so. 18Wɔn a wodi so yɛ ɔno ara ne manfo a na Henadad babarima Binui tua wɔn ano. Ɔno na na otua Keila mansin fa no ano. 19Wɔn a wodi wɔn so yɛ Yesua babarima Eser a otua Mispa ano no. Wosiesiee ɔfasu no fa bi a ɛne akode adekoradan fapem di nhwɛanim no. 20Onipa a odi so ne Sabai babarima Baruk a osiesiee fa bi fi fapem no, de kosii ɔsɔfopanyin Eliasib fi pon no ano. 21Uria babarima Meremot a ɔyɛ Hakos nena nso, siesiee ɔfasu no fa bi fi faako a ɛne Eliasib fi pon di nhwɛanim no, de kosii ofi no nkyɛn baabi.\n22Afei, asɔfo a wofifi amantam a atwa hɔ ahyia na wodi so. 23Wɔn akyi no, Benyamin ne Hasub ne Asaria a ɔyɛ Maaseia babarima a na ɔyɛ Anania nena nso siesiee ɔfasu no afaafa a ɛbemmɛn wɔn ankasa afi no. 24Nea odi hɔ yɛ Henadad babarima Binui a osiesiee ɔfasu no fa bi a efi Asaria fi kosi fapem no ntwea so hɔ. 25Usai babarima Palal toaa adwuma no so fii faako a ɛne fapem no ne ntwea so hɔ no di nhwɛanim, ne abantenten no a ɛde ba atifi ahemfi a ɛbɛn awɛmfo no adiwo no. Nea odi ne so yɛ Paros babarima Pedaia, 26ne asɔredan mu asomfo a na wɔte koko Ofel so. Wosiesiee ɔfasu no kosii Nsu Pon no de kɔ apuei fam ne abantenten a eyi ne ho adi no. 27Afei, Tekoafo nso toaa so. Wobesiesiee ɔfa foforo bi a ɛne abantenten kɛse a eyi ne ho adi no ntentenso kosi Ofel fasu no.\n28Asɔfo no nso siesiee ɔfasu no a ɛwɔ koko so na ɛtoa Apɔnkɔ Pon no so no. Obiara siesiee baabi a ɛne ne fi di nhwɛanim. 29Nea odi hɔ yɛ Imer babarima Sadok, ɔno nso too ɔfasu no fa a ɛtoa ne fi so. Nea ɔtoa so ne Sekania babarima Semaia a na ɔyɛ apuei pon ano hwɛfo no. 30Selemia babarima Hanania ne Hanun a ɔyɛ Salaf babarima a ɔto so asia no siesiee ɔfasu no fa bi, na Berekia babarima Mesulam nso too ɔfasu no fa a ɛtoa ne fi so. 31Malkia a ɔyɛ sikadwumfo no mu baako siesiee ɔfasu no kosii Asɔredan mu asomfo ne aguadifo fi a Bagua Pon no ne no di nhwɛanim. Afei ɔtoa so kosii abansoro a ɛwɔ twea so hɔ no. 32Sikadwumfo a wɔaka no ne aguadifo no siesiee ɔfasu no fii saa twea so hɔ de kosii Nguan Pon no ano.\nAKCB : Nehemia 3


Hechos 8 NVI - Asomafo 8 NA-TWI | Biblica América Latina\nHechos 8 NVI - Asomafo 8 NA-TWI\nWɔtaa gyidifo no\n1Saulo penee okum a wokum Stefano no so. Saa da no ara wɔtaa gyidifo a wɔwɔ Yerusalem no maa wɔn nyinaa bɔ hwete kɔɔ Yudea ne Samaria nsase so ma ɛkaa asomafo no nko ara. 2 Nyamesurofo bi kɔfaa Stefano kosiee no. Wosuu no yiyie. 3 Esiane sɛ na Saulo pɛ sɛ ogu asafo no nti, ɔkɔɔ afi mu kɔkyekyeree gyidifo mmarima ne mmea de wɔn guu afiase.\n4 Gyidifo a na wɔabɔ ahwete no kaa Asɛmpa no wɔ baabiara a wɔkɔe. 5 Filipo kɔɔ Samaria kurow bi mu kɔkaa Agyenkwa no ho asɛm kyerɛɛ nnipa a na wɔwɔ hɔ no. 6 Bere a nnipakuw no tee asɛm a Filipo reka na wohuu anwonwade a ɔyɛe no, wɔn nyinaa tiee no. 7 Ahohommɔne de nteɛteɛm fii nnipa bebree mu. Saa ara nso na mmubuafo ne mpakye nso sɔre nantewee. 8 Eyi nti, anigye baa Samaria.\n9 Na ɔbarima bi te saa kurow yi mu a wɔfrɛ no Simon a ɔyɛ nkonyaayifo a esiane ne nkonyaayi no nti, Samariafo pii gye no di. Na ɔyɛ obi a ɔhoahoa ne ho sɛ odi mu. 10 Eyi maa nnipa a wɔwɔ kurow no mu no nyinaa gyee no too mu kae se, “Saa onipa yi ne Onyankopɔn tumi a wɔfrɛ no ‘Ɔkɛse’ no? 11 Esiane ne nkonyaa a na oyi no nti, ɛmaa nnipa no nyinaa tu dii n’akyi. 12 Bere a saa nnipa yi gyee Asɛmpa a Filipo ka faa Onyankopɔn ahenni ne Yesu Kristo din no ho dii no, wɔbɔɔ mmarima ne mmea nyinaa asu. 13 Simon nso gye dii ma wɔbɔɔ no asu. Baabiara a Filipo kɔe no, Simon dii n’akyi. Anwonwade a ohui no maa ne ho dwiriw no.\n14 Bere a asomafo a wɔwɔ Yerusalem no tee sɛ Samariafo agye Onyankopɔn asɛm no adi no, wɔsomaa Petro ne Yohane kɔɔ wɔn nkyɛn. 15 Woduu hɔ no, wɔbɔɔ mpae maa gyidifo no sɛnea ɛbɛyɛ a Honhom Kronkron bɛba wɔn so. 16 Efisɛ, saa bere no na asu kɛkɛ na wɔnam Awurade Yesu din so abɔ. Na Honhom Kronkron nnya mmaa wɔn so. 17 Afei Petro ne Yohane de wɔn nsa guguu wɔn so maa Honhom Kronkron baa wɔn so.\n18 Simon hui sɛ asomafo no nsa a wɔde guguu wɔn so no na ɛma wonyaa Honhom Kronkron no, ɔmaa Petro ne Yohane sika srɛɛ sɛ, 19 “Momma me saa tumi yi bi na obiara a mede me nsa begu no so no anya Honhom Kronkron no bi.” 20 Petro ka kyerɛɛ no se, “Nnome nka wo ne wo sika nyinaa, efisɛ, wususuw sɛ wubetumi de sika atɔ Onyankopɔn akyɛde no. 21 Wunni kyɛfa biara wɔ yɛn dwumadi yi mu, efisɛ, wo koma mu ntew wɔ Onyankopɔn anim. 22 Sakra w’adwene fi wo bɔne yi ho na bɔ mpae srɛ Onyankopɔn sɛ ɔmfa wo bɔne mfiri wo. 23 Mihu sɛ anibere bɔne ahyɛ wo koma mu ama bɔne afa wo domum.\n24 Simon srɛɛ Petro ne Yohane se, “Mommɔ mpae mma me na saa nnome yi mu biara amma me so.”\n25 Ansa na Petro ne Yohane redu Yerusalem no, wɔkaa Asɛmpa no wɔ Samaria nkuraa bebree ase.\n26 Awurade bɔfo ka kyerɛɛ Filipo se, “Sɔre siesie wo ho kɔ anafo kwan a efi Yerusalem kɔ Gasa no so.” 27 Bere a Filipo rekɔ no, ohyiaa Etiopiani bi a ɔyɛ Etiopiahemmea Kandake dabeni. Na saa onipa yi akɔ asɔre wɔ Yerusalem a ɔte ne teaseɛnam mu resan n’akyi akɔ fie. 28 Na ɔrekenkan odiyifo Yesaia nhoma no.\n29 Honhom Kronkron ka kyerɛɛ Filipo se, “Twiw bɛn no.”\n30 Filipo yɛɛ ntɛm kɔɔ teaseɛnam no ho na ɔtee sɛ ɔrekenkan odiyifo Yesaia nhoma no no, obisae se, “Wote nea worekenkan yi ase anaa?”\n31 Dabeni no buaa no se, “Mɛyɛ dɛn na mate ase? Gye sɛ obi kyerɛ me ase.” Afei ɔka kyerɛɛ Filipo se ɔmforo mmɛtra ne nkyɛn wɔ ne teaseɛnam no mu. 32 Na dabeni no rekan saa kyerɛwsɛm yi. “Ɔte sɛ oguan a wɔde no rekɔ akokum no ne oguammaa a wɔreyi ne ho nwi a watɛm dinn; wammue n’ano. 33 N’animguase mu wannya odimafo. Obi ntumi nkyerɛ n’ase, efisɛ, ne nkwanna wɔ asase yi so atwa tiaa.” 34 Dabeni no bisaa Filipo se, “Odiyifo no reka ne ho asɛm anaa obi foforo ho asɛm?”\n35 Filipo nam saa asɛm no so kaa nsɛmpa a ɛfa Yesu ho kyerɛɛ no.\n36 Wɔrekɔ no, woduu asu bi ho. Dabeni no ka kyerɛɛ Filipo se, “Nsu ni. Dɛn na esiw wo kwan sɛ wobɔ me asu?” 37 Filipo ka kyerɛ no se, “Sɛ wufi wo koma mu gye di a, mɛbɔ wo asu.” Dabeni no buaa no se, “Migye di. Migye di sɛ Yesu Kristo yɛ Onyankopɔn Ba.”\n38 Dabeni no hyɛ maa teaseɛnam no gyinae. Ɔne Filipo kɔɔ nsu no ho ma ɔbɔɔ no asu. 39 Wofi nsu no mu no, Onyankopɔn Honhom hwim Filipo fii dabeni no nkyɛn kɔe. Wanhu Filipo bio de nanso ɔde anigye toaa n’akwantu no so. 40 Filipo kopuee Asoto kɔɔ so kaa Asɛmpa no wɔ nkurow no mu kosii sɛ okoduu Kaesarea.\nNA-TWI : Asomafo 8


The Bible: Philippians 2 / The Bible: Filipifo 2\nKristo ahobrɛase1Mo nkwa a mowɔ wɔ Kristo mu no hyɛ mo den anaa? Ne dɔ kyekye mo werɛ anaa? Mo ne Honhom no wɔ ayɔnkofa bi anaa? Mowɔ ayamye ne ayamhyehye ma mo ho mo ho anaa? 2 Sɛ ɛte saa de a, ɛnne munnya adwene koro wɔ ɔdɔ ne Honhom ne botae koro mu na m’anigye awie pɛyɛ. 3 Monnyɛ pɛsɛmenkominya; monnhoahoa mo ho mfa mpɛ anuonyam hunu. Mommrɛ mo ho ase mma mo ho mo ho na mummu mo yɔnkonom nsen mo ankasa mo ho. 4 Mommma obiara nnnwen ne nko ara n’ade ho na mmom, onnwen n’afɛfo nso de ho bi. 5 Momma mo abrabɔ nyinaa nyɛ sɛ Yesu Kristo de no bi. 6 Ɔno na ɔwɔ Onyankopɔn tebea mu de, nanso wanhyɛ ne ho sɛ ɔne Onyankopɔn bɛyɛ pɛ. 7 Ɔdanee ne tumi kɛse ne n’anuonyam too nkyɛn. Mmom, ofii ne pɛ mu faa akoa tebea de too ne ho so, bae sɛ onipa bɛyɛɛ n’ade sɛ onipa. 8 Ɔbrɛɛ ne ho ase, yɛɛ osetie, de koduu owu mu, asɛnnua ho wu mu mpo. 9 Eyi nti Onyankopɔn maa ne so kɔɔ beae a ɛkorɔn koraa, maa no din a edi din nyinaa so. 10 Na ɛno nti, sɛ wɔbɔ Yesu din a, ɔsorofo ne asase sofo ne asase asefo nkotodwe nyinaa bɛkotow no. 11 Na tɛkrɛma nyinaa apae mu aka se, Yesu Kristo ne Awurade, de ahyɛ Agya Onyankopɔn anuonyam. Nkwagye ho adwumayɛ12 Enti me nnamfo pa, sɛnea na me ne mo te hɔ a na mutie me no, saa ara nso na bere a minni mo nkyɛn mprempren yi, ɛsɛ sɛ mutie me ara nen. Monkɔ so mfa ahopopo ne suro nyɛ adwuma mfa nwie mo nkwagye ho adwumayɛ, 13 efisɛ, Onyankopɔn na ɔma mufi mo pɛ mu di dwuma a ɛsɔ n’ani. 14 Dwuma biara a mubedi no, munnnwiinwii na munnnye ho akyinnye 15 sɛnea ɛbɛyɛ a wɔnka biribi ntia mo na mobɛyɛ kronn sɛ Onyankopɔn mma pa a wɔte wiase a nkontonpofo ne nnebɔneyɛfo ahyɛ ma tɔ no mu. Ɛsɛ sɛ mohyerɛn wɔ wɔn mu sɛ nsoromma a ɛwɔ soro 16 wɔ nkwa no ho asɛm a moka kyerɛ wɔn no mu. Sɛ moyɛ saa na Kristo Da no mede mo hoahoa me ho a, na ne kwan so ara nen, efisɛ, ɛbɛda no adi sɛ dwuma a mibedii no anyɛ kwa. 17 Ebia na ɛsɛ sɛ wohwie me mogya gu sɛ afɔrebɔde ne ɔsom a efi mo gyidi mu. Sɛ ɛba saa a, ɛbɛyɛ anigyesɛm na me ne mo nyinaa na enya saa ahosɛpɛw no. 18 Saa kwan koro no ara so na ɛsɛ sɛ mo nso mo ani gye na mo ne me nya ahosɛpɛw. Wɔsoma Timoteo ne Epafrodito19 Anidaso a mewɔ Awurade Yesu mu no nti, metumi asoma Timoteo ma waba mo nkyɛn na mo ho nsɛm a mɛte no ahyɛ me nkuran. 20 Ɔno nko ne obi a ɔwɔ ɔtema ma me na mo ho asɛm nso hia no. 21 Mo mu biara pɛ ɔno ara ne yiyedi a Yesu Kristo ho asɛm mfa ne ho. 22 Mo ankasa mudi ho adanse sɛ, wakyerɛ mu a odi; wakyerɛ nso sɛ, ɔne me te sɛ ɔba ne n’agya a wɔaka abom adi Asɛmpa no ho dwuma. 23 Sɛ mihu sɛnea nneɛma rekɔ so ma me a, ɛrenkyɛ biara mɛsoma no wɔ mo nkyɛn. 24 Na Awurade mu anidaso a mewɔ nti, minim sɛ ɛrenkyɛ biara m’ankasa mɛba mo nkyɛn. 25 M’adwene ho sɛ, mɛsoma yɛn nua Epafrodito a wayɛ adwuma, na wadi me nkyɛn mu ako na wasom mo sɛ somafo de aboa me no wɔ mo nkyɛn. 26 Ne ho pere no sɛ obehu mo nyinaa na ɛhaw no nso sɛ motee ne nka sɛ ɔyare. 27 Ampa ara, na ɔyare a anka ɔreyɛ awu. Nanso Onyankopɔn huu no ne me nso mmɔbɔ, efisɛ, wamma manni awerɛhow. 28 Me ho peree me yiye sɛ mɛsoma no mo nkyɛn na muhu no a, mo ani asan agye bio na me nso m’awerɛhow to atwa. 29 Momfa ahosɛpɛw nnye no sɛ onua wɔ Awurade mu. Momfa obu ne nidi mma nnipa a wɔte sɛ ɔno nyinaa, 30 efisɛ, ɔde ne nkwa bɔɔ afɔre a ɛnam so maa anka ɔrewu ama Kristo adwuma de aboa me a anka morentumi mmoa saa no. NA-TWI : Filipifo 2


AK/Prabhupada 0124 - We Should Take Up the Words from the Spiritual Master as Our Life and Soul - Vanipedia\nAK/Prabhupada 0124 - We Should Take Up the Words from the Spiritual Master as Our Life and Soul\nEnti ɛwɔ abrabɔ mu no na ɔyɛ akhaṇḍa brahmacārī. Bhaktivinoda Ṭhākura woo mma mmarima bebree na ɔno na ɔtɔ so anum na ne nuanom mmarima no nso ebi anware Na me kyerɛkyerɛfo kunini, ɔno nso anware. Efi ne mmɔfra bere ɔhyɛ ne ho so, Bhaktisiddhānta Sarasvatī Gosvāmī Mahārāja. Na ɔde adwuma den ne ahopakyi fii saa som yi a ɛwɔ ewiase aman nyinaa so Eyi ne ne botae. Bhaktivinoda Ṭhākura pɛe sɛ ɔbɛyɛ saa ade yi. wɔ afe 1896 mu no, Bhaktivinoda Ṭhākura pɛe sɛ ɔbɛfi saa Kṛṣṇa som yi ase enti ɔdaa saa nhoma yi adi, "Chaitanya Mahāprabhu, N'abrabɔ ne nnwuma Nyame nkyɛ ade, saa afe no mu ara na wɔwoo me enti ɛyɛ Kṛṣṇa nhyehyɛe sɛ yɛbehyia. Wɔwoo me too abusua kuw bi mu, saa ara na me kyerɛkyerɛfo kunini nso wɔwoo no too abusua foforo bi mu. Hena na onim sɛ menya saa banbɔ yi? Hena na osusuwii sɛ berebi bɛba a mɛba Amerika man mu? Hena naɔdwenee ho sɛ mo Amerika mmrantewaa mobɛbɛ me nkyɛn? Eyi nyinara yɛ Kṛṣṇa nhyehyɛe. Yɛrentumi nte ase ɔkwan a nneɛma bebree fa so esi.\nWɔ afe 1936...mu. Ɛnnɛ ya buronya bosome ɔpɛnemaa, da a ɛtɔso akron wɔ afe 1938(68) mu Eyi kyerɛ sɛ mfe ɛduasa abien atwa mu. Saa bere no wɔ Bombay man mu na meyɛ m'adwuma. Mpofirimu ara, ɛreka me ayɛ sɛ buronya bosome no mu da a ɛtɔ so akron anaa du. Saa bere no na, Ɔkyerɛkyerɛfo kunini nte apɔw enti na w'abɛsoɛ wɔ Jagannātha Purī mpo ano. Enti mekyerɛw no nhoma, "Mewura pa, w'asuafo, adesuafo, asɔfo, wɔn nyinaa resom wo. Nanso me de meyɛ ɔwareni. Mentumi ne wo ntena, mentumi nsom wo papa. Eyi nti mennim. Ɔkwan bɛn so na mɛfa asom wo?" Tirimupɔw kumaa bi, na meredwene ɔkwan a mɛfa so asom no, "Ɔkwan bɛn na mɛfa so m'asom no nokware mu?" Enti obuaa m'asɛm no wɔ krataa a ɔkyerɛw no buronya bosome da a ɛtɔ so du abiɛsa wɔ afe 1936 mu. Wɔ saa nhoma yi mu no ɔkyerɛw se, "Medɔfo pa osimɛsi, ɛyɛ me anigye yiye sɛ me nsa kaa wo nhome no. Mesusuw sɛ ɛsɛ sɛ wo di yɛn kuw yi ho adanse bɔ ho dawuro wɔ borɔfo kasa mu. Eyi ne asɛm a ɔkyerɛwee wɔ ne krataa no mu. "Eyi bɛboa wo na mpo wɔn a wɔbɛyɛ wo mmoa no nso ɛbɛ boa wɔn." "Ma me hyira......."Eyi ne asɛm a ɔkakyerɛɛ me.\nNa buronya bosome da a ɛtɔso aduasa biako wɔ afe 1936 mu no, ɛkyerɛ sɛ ɔkyerɛw krataa yi anni nnawɔtwe abien na ofii mu. Nanso, medii me kyerɛkyerɛfo asɛm yi so pɛpɛɛpɛ, Manso mannwene da sɛ mɛyɛ saa ade yi. Saa bere no na meyɛ ɔware ni. Nanso eyi yɛ Kṛṣṇa ne nhyehyɛe. Sɛ yedi yɛn kyerɛkyerɛfo nsɛm so som no a, Kṛṣṇa bɛma yɛn nea ehia nyinaa. Eyi ne ɛsumasɛm no. Ɛwom sɛ na ɛyɛ den de, nanso m'annwene, na mmom mefaa ne nsɛm no anibereso Mesuaa Viśvanātha Cakravartī Ṭhākura nkyerɛkywerɛ a w'ayɛ afa Bhagavad-gītā ho no. Wɔ Bhagavad-gītā mu no saa nkyekyɛmu yi vyavasāyātmikā-buddhir ekeha kuru-nandana (BG 2.41), Viśvanātha Cakravartī Ṭhākura akyerɛ saa nkyekyɛmu yi mu Sɛ yɛnfa yɛn akyerɛkyerɛfo asɛm sɛ yɛn nkwa ne yɛn kra. Yɛmmɔ yɛn ho mmɔden na yenni yɛn akyerɛkyerɛfo nsɛm so pɛpɛɛpɛ. pɛpɛɛpɛ a yɛnnwene ɔhaw a ɛse bɛbrɛ yɛn no ho Enti mebɔɔ meho mmɔden kakra wɔ saa kwan yi so Enti w'ama me nea ehia biara sɛnea mɛsom no. Aba no saa sɛ nea m'anyin adu yi m'aba mo kurow mu ha, na mo nso mode ahosɛpɛ aso kuw no mu na mobɔ moho mmɔden sɛ mo bɛ te ase Mprenpren yɛwɔ nhoma kakra. Enti yɛn kuw yi wɔ nnyinaso kakra Enti saa afoofi da a ɛyɛ me kyerɛkyerɛfo newu nkae yi, Merebɔ me ho mmɔden ayɛ ne pɛ, saara, Mɛsrɛ sɛ mo nso mobedi saa asɛm yi ara so esiane sɛ ɛyɛ me pɛ. M'abɔ akokrowa, metumi afi mu berebiara. Eyi ne abɔde nhyehyɛe. Obiara enni hɔ a ɔbetumi asakra no. Enti eyi nnyɛ nwonwa koraa, nanso saa dapɔnda yi, me kyerɛkyerɛfo ne wu nkae yi, mɛsrɛ mo sɛ, mo bɛte saa Kṛṣṇa nkyerɛkyerɛ yi ase Monni ho adanse. Nnipa hia saa nkyerɛkyerɛ yi.\nRetrieved from "https://www.vanipedia.org/w/index.php?title=AK/Prabhupada_0124_-_We_Should_Take_Up_the_Words_from_the_Spiritual_Master_as_Our_Life_and_Soul&oldid=408997"\nAK-Quotes - 1968\nAK-Quotes - in USA, Los Angeles\nThis page was last modified on 20 October 2018, at 16:14.


Sahara Ntɛtea Hyɛnhyɛn | Wɔbɔe Anaa?\nSahara Ntɛtea Hyɛnhyɛn\nNTƐTEA bi wɔ Sahara a ne ho yɛ hyɛnhyɛn. (Cataglyphis bombycina) Sɛ yɛka mmoa a wotumi ɔhyew paa wɔ asase so a, yɛrentumi nnya saa ntɛtea yi. Sɛ edu owigyinae a Sahara awia no ano ayɛ den paa no a, mmoa a wɔwe ntɛtea yi kɔpɛ baabi hyɛ. Sɛ ɛba saa a, na ntɛtea no nso apue abɛhwɛ sɛ obenya n’ano aduan anaa. Opue saa a, otumi nya ntuboa a owia no ano hyew akum wɔn no.\n μm (wɔayɛ no kɛse)\nSusuw ho: Ntɛtea hyɛnhyɛn yi, nneɛma bi na ɛboa no ma otumi gyina ɔhyew ano. Baako yɛ n’akyi ne ne nkyɛnmu nhwi. Nea ɛto so mmienu no yɛ ne bo ne ne yafunu so; ɛhɔ deɛ nhwi biara nni hɔ. Nhwi no (1, 2) na ɛma ntɛtea no ho yɛ hyɛnhyɛn. Wofa nhwi baako biara a, ɛte sɛ dorobɛn a ɛwɔ afã mmiɛnsa (3). Afã mmienu hyiam wɔ soro, ɛnyɛ toromtorom. Nea ɛka ho mmiɛnsa no na ɛda ase; ɛno deɛ, ɛyɛ toromtorom. Sɛnea nhwi no te no boa ntɛtea no wɔ akwan mmienu so. Nea edi kan, ɛbɔ ne ho ban fi awia hyew a ano yɛ den paa ho. Nea ɛto so mmienu, ɔhyew a akɔ ne mu no, nhwi no boa ma ne ho dwo. Afei nso, ne bo ne n’afuru a nhwi nni hɔ no, ɛbɔ ɔhyew a efi asase mu ba no gu. *\n μm (Wɔayɛ no kɛse paa)\nSahara ntɛtea hyɛnhyɛn yi, nneɛma a yɛaka ho asɛm no nyinaa boa no ma ɔhyew a ano den yɛ digrii sɛlsiɔs 53.6 (128.5 digrii Fahrenheit) mpo, otumi gyina ano. Sɛnea ntɛtea ketewa yi tumi gyina ɔhyew a ano yɛ den ano no, nyansahufo gu so denneennen rehwɛ sɛ ebia wɔn nso betumi ayɛ biribi, na sɛ ɔhyew a ano yɛ den ka no a atumi adwudwo ano.\nWususuw ho sɛn? Nneɛma a ɛboa Sahara ntɛtea hyɛnhyɛn yi ma otumi gyina ɔhyew ano no, wobɛka sɛ ɛno ara na ɛbae anaa obi na ɔbɔɔ no saa?\n^ nky. 4 Nneɛma foforo bi nso bɔ ntɛtea yi ho ban. Baako ne nnuannuru bi a ɛwɔ ne mu. Ɛboa ma otumi gyina awia no hyew ano. Nea edi hɔ ne ne nnan atenten-atenten no. Ɛwom sɛ fam tumi yɛ hyehyeehye deɛ, nanso ne nan no nti ɛnka no pii. Ɛsan boa no ma otumi tu mmirika ntɛm. Afei nso, biribi wɔ ne mu a ɛma otumi hu ne bɔn ano kwan ntɛm.\nText Baabi a wubetumi atwe nneɛma akenkan NYAN! No. 1 2017 | Adwenemhaw Redi Mmabun Nya—Adɛn Ntia? Dɛn na Ɛbɛboa?\nPosena Bi a N’akyi “Tumi Hu Ade”


WƆ May 16, 2005 anɔpa no, na ewim atew ma adwo fɔmm kama wɔ Watchtower Farms, Wallkill, New York. Ná osu atɔ ahemadakye no agu sare a wɔatwa so ne anoano kama no ne nhwiren a esisi nkofie so no so ma ayɛ fɛ yiye. Ná dabodabo bi ne ne mma awotwe reguare nsu a ataa dinn no mu brɛoo wɔ ɛrekɔ ɔtare no ano. Ahɔho no ani gyee sɛnea na ɛhɔ yɛ fɛ no ho yiye. Wɔkasaa brɛoo te sɛ nea na wɔmpɛ sɛ wɔyɛ dede de haw adwene wɔ hɔ anɔpa no.\nNá ahɔho no yɛ Yehowa Adansefo a wofi aman 48 a ɛwɔ wiase afã horow nyinaa a wɔaba hɔ. Nanso wɔamma hɔ sɛ wɔrebɛhwɛ sɛnea ɛhɔ asase no ne ɛso nneɛma yɛ fɛ fa. Mmom no, nea na ehia wɔn ne adwuma a na ɛrekɔ so wɔ ɔdan kɛse bi a wɔde ntayaa kɔkɔɔ asi mu no, ɔdan a na wosi kaa United States Betel adan a ɛwɔ Wallkill ho nkyɛe no. Ɛwom sɛ na dede wɔ ɔdan no mu de, nanso wɔn ani gyee nea na ɛrekɔ so wɔ hɔ no nso ho.\nAhɔho no gyinaa abrannaa bi a na ɛwɔ abansoro so hwɛɛ mfiri a ɛho nneɛma dɔɔso a na ɛreyɛ adwuma wɔ fam no. Wɔde mfiri akɛse anum a wɔde tintim nhoma asisi ɔdan a ne ntwemu ne ne tɛtrɛtɛ kɛse sen prama a wɔbɔ so bɔɔl asia a wɔaka mu semɛnte atwiw so hyɛnhyɛn no mu. Ɛyɛ ha na wotintim Bible, nhoma ne nsɛmma nhoma no. Nkrataa mmobɔwee a emu biara mu duru yɛ kilogram 1,700 no retwa ne ho te sɛ lɔre a ɛretu mmirika ntɛmntɛm kɔba. Nkrataa mmobɔwee a emu biara tenten yɛ kilomita 23 no sansan fa afiri no mu wɔ simma 25 pɛ mu. Wɔ saa bere no mu no, afiri no de adubiri ka krataa no so ma ɛwo, na ɛma no dwo nso sɛnea ɛbɛyɛ a wobetumi abubu ato so ma ayɛ nsɛmma nhoma. Na nsɛmma nhoma no kɔfa bɛlt bi a ɛnam atifi wɔ ɔdan no mu a ɛretwa ne ho ntɛmntɛm so kogu nnaka mu ma wɔde kɔma asafo ahorow no. Ná mfiri a aka no nso retintim nhoma afã horow ma wɔde kogu ɔdan no fã bi hyehyɛ ma ɛkɔka ɔdan no nsɛmso so kosi sɛ wɔde bɛkɔ baabi a wɔpam nhoma no. Kɔmputa na wɔde kyerɛ adwuma yi kwan ma biribiara kɔ so pɛpɛɛpɛ.\nBere a ahɔho no fii baabi a wotintim nhoma no, wɔkɔhwɛɛ baabi a wɔpam nhoma no nso. Ɛha no, mfiri no yɛ nhoma a akyiri nnuraho yɛ den ne Bible a akyiri nnuraho yɛ mmerɛw no mmiako mmiako bɛyɛ 50,000 da biara. Wɔkeka nhoma afã horow no bom, wɔpam, na wotwitwa anoano no. Afei wɔde nnuraho no hyehyɛ ho. Wɔde nhoma a wɔawie no gu nnaka mu. Mfiri katakata nnaka no so bobɔ address gu ho, na wɔhyehyɛ de sisi ade so. Afei nso, da biara wotintim nhoma bɛyɛ 100,000 hyehyɛ wɔ baabi a wotintim nhoma a akyiri nnuraho mu yɛ hare no. Mfiri na ɛyɛ eyinom nso ho adwuma, nnade pii a ɛretwa ne ho, ntwahonan ne bɛlt ahorow, ne nyinaa tu mmirika ntɛmntɛm tintim Bible ho nhoma no.\nSɛnea mfiri a wɔde tintim nhoma no yɛ adwuma pɛpɛɛpɛ no te sɛ wɔɔkye a edi mũ, na mmirika a ɛde yɛ adwuma no yɛ abɛɛfo mfiridwuma ho nkɔanim a ɛyɛ nwonwa. Sɛnea yebehu no, ɛyɛ ɔdɔ, gyidi, ne osetie a Onyankopɔn nkurɔfo da no adi ho adanse nso. Nanso, dɛn nti na woyii nhoma tintim no fii Brooklyn, New York, kɔɔ Wallkill?\nAde titiriw nti a wɔde nhoma tintim no nyinaa kɔɔ beae koro ne sɛ ɛbɛma nhoma tintim ne ne mena ayɛ mmerɛw. Mfirihyia pii na wɔde atintim nhoma wɔ Brooklyn de amena aman ahorow, na wɔatintim nsɛmma nhoma nso wɔ Wallkill de amena aman ahorow. Abien no nyinaa a na wɔde bɛkɔ beae koro no bɛma nnipa a wɔyɛ adwuma wɔ hɔ no dodow so atew, na ama wɔde ntoboa a wɔahyira so ama Onyankopɔn adwuma no adi dwuma yiye. Afei nso, esiane sɛ na mfiri a wɔde tintim nhoma wɔ Brooklyn no reyɛ dedaw nti, wɔkraa MAN Roland Lithoman mfiri a wɔde tintim nhoma abien fii Germany. Na saa mfiri yi yɛ akɛseakɛse dodo a wontumi nkɔhyehyɛ wɔ baabi a wotintim nhoma wɔ Brooklyn no.\nYehowa Taa Adwuma no Akyi\nNea enti a wɔakɔ so atintim nhoma bere nyinaa ne sɛ wɔde bɛboa ma wɔatrɛw Onyankopɔn Ahenni ho asɛmpa no mu. Efi mfiase pɛɛ na wohui sɛ Yehowa nhyira wɔ adwuma no so. Efi afe 1879 kosi 1922 no, na adwumakuw bi na wotintim yɛn nhoma no ma yɛn. Wɔ afe 1922 mu no, yegyee abansoro dan bi a ɛtoa so asia wɔ 18 Concord Street wɔ Brooklyn tuaa ho ka totɔɔ mfiri sisii mu de tintim nhoma. Saa bere no, na ebinom nnye nni sɛ anuanom no betumi ayɛ adwuma no.\nWɔn a na wonnye nni no biako ne adwumakuw bi a na wɔatintim yɛn nhoma dodow no ara so panyin no. Bere a ɔbaa Concord Street nsrahwɛ no, ɔkae sɛ: “Mowɔ mfiri papa a wɔde tintim nhoma, nanso munni obiara a onim sɛnea wɔde mfiri yi yɛ adwuma. Asram asia pɛ mfiri no nyinaa bɛsɛe; na mubehu sɛ nkurɔfo a wobetumi atintim mo nhoma ama mo no ne wɔn a wɔatintim ama mo bere nyinaa no, efisɛ wɔn na ɛyɛ wɔn adwuma.”\nNhoma tintim sohwɛfo a na ɔwɔ hɔ saa bere no, Robert J. Martin, kae sɛ: “Ɛte sɛ nea na ntease wɔ nea ɔreka no mu ankasa, nanso oyii Awurade fii asɛm no mu; na waka yɛn ho bere nyinaa. . . . Ɛno akyi bere tiaa bi no, yetintim nhoma.” Yehowa Adansefo de wɔn ankasa mfiri atintim nhoma ɔpepepem pii wɔ ɛno akyi mfirihyia 80 ni.\nAfei wɔ October 5, 2002, wɔ Watch Tower Bible and Tract Society of Pennsylvania no afe afe nhyiam ase no, wɔbɔɔ amanneɛ sɛ Sodikuw no apene so sɛ wonyi nhoma a wotintim wɔ United States baa dwumadibea no nyinaa nkɔ Wallkill. Ná wɔakra mfiri a wɔde tintim nhoma foforo abien a na wɔn nsa bɛka no February 2004. Ná ɛsɛ sɛ anuanom yɛ nhyehyɛe trɛw ɔdan a wotintim nhoma wom no mu na wowie wɔ asram 15 mu, ansa na mfiri foforo no aba. Afei, na ɛsɛ sɛ wosiesie baabi a wɔpam nhoma ne baabi a wofi de nhoma mena no na wowie wɔ asram akron a edi hɔ no mu. Ɛbɛyɛ sɛ ebinom adwenem yɛɛ wɔn naa wɔ bere a na ɛsɛ sɛ wɔde wie adwuma no ho, na ɛte sɛ nea wontumi nwie adwuma no wɔ bere ano. Nanso, na anuanom nim sɛ ɛdenam Yehowa nhyira so no, wobetumi ayɛ.\n“Wɔde Biakoyɛ Yɛɛ Adwuma no Anigye So”\nEsiane sɛ na anuanom nim sɛ Yehowa nkurɔfo beyi wɔn yam koraa de wɔn ho ama nti, wofii adwuma no ase. (Dwom 110:3) Esiane sɛnea na adwuma no kɛse te nti, na wohia adwumayɛfo a wɔdɔɔso sen adwumayɛfo a na wɔwɔ Betel adansi adwumayɛbea hɔ no. Anuanom mmarima ne mmea a wɔwɔ adansi ho nimdeɛ bɛboro 1,000 a wofi United States ne Canada tuu wɔn ho mae bɛboae wɔ bere tiaa mu, efi dapɛn biako kosi asram abiɛsa. Wɔtoo nsa frɛɛ amanaman ntam asomfo ne atuhoama adwumayɛfo foforo ma wɔbɛboaa adwuma no. Amantam Adansi Boayikuw nso boae kɛse.\nWɔn a wotuu wɔn ho mae bɛyɛɛ adwuma wɔ Wallkill no mu pii bɔɔ ka kɛse wɔ wɔn akwantu no ho, na wogyaw wɔn nnwuma hɔ bere tenteenten nso. Nanso, wɔde saa nneɛma yi bɔɔ afɔre anigye so. Dabere ne aduan a na wobenya ama saafo pii a na wɔatu wɔn ho ama yi maa Betel abusua no mufo nyaa hokwan de mmɔdenbɔ boaa adwuma no. Betel abusua no mufo bɛboro 535 a wofi Brooklyn, Patterson, ne Wallkill na wotuu wɔn ho mae bɛboaa adwuma no Memeneda biara de kaa nnwuma a wɔyɛ no dapɛn mu no ho. Esiane sɛ na Yehowa taa adwuma no akyi nti na Onyankopɔn nkurɔfo tumi boae kɛse saa wɔ adwuma titiriw yi mu.\nAfoforo nso boae wɔ sika fam. Sɛ nhwɛso no, anuanom nsa kaa krataa bi fii Abby a na wadi mfirihyia akron no hɔ. Ɔkyerɛwee sɛ: “M’ani sɔ adwuma a moreyɛ no nyinaa yiye, nhoma ahorow a emu nsɛm yɛ dɛ a mutintim no. Ebia ɛrenkyɛ mɛba abɛsra mo. Me papa kae sɛ yɛbɛba afe a ɛreba no! Mɛbɔ baagye na ama moahu sɛ ɛyɛ me. Me de dɔla 20 yi reboa nhoma tintim adwuma foforo no! Ɛyɛ sika a wɔde ma me totɔ biribi di, nanso anuanom, mepɛ sɛ me de ma mo.”\nOnuawa bi kyerɛwee sɛ: “Mesrɛ mo, munnye kyɛw a m’ankasa menwenee yi. Mepɛ sɛ mode kyɛw yi ma adwumayɛfo a wɔresi Wallkill dan no. Nhoma bi a ɛka ewim nsakrae ho asɛm no kyerɛ sɛ awɔw bere no mu bɛyɛ den paa afe yi. Sɛ́ ɛyɛ ampa anaasɛ ɛnyɛ ampa de, merentumi nkyerɛ. Nanso, minim sɛ wɔbɛyɛ Wallkill adwuma no fã kɛse no ara wɔ petee mu, na mempɛ sɛ awɔw bɛde me nuanom mmarima ne mmea no tiri ho. Minni nimdeɛ a anuanom a wɔrehwehwɛ wɔn wɔ hɔ wɔ no bi, nanso mitumi nwen ade, enti misii gyinae sɛ me de saa nimdeɛ yi bɛboa sɛnea metumi.” Ɔde kyɛw mmiako mmiako 106 brɛɛ yɛn!\nWowiee nhoma tintimbea no ho adwuma wɔ bere ano. John Larson a ɔyɛ nhoma tintimbea sohwɛfo no kae sɛ: “Wɔde biakoyɛ yɛɛ adwuma no anigye so. Hena na ɔrennye ntom sɛ na Yehowa nhyira wɔ adwuma no so? Adwuma no kɔɔ so ntɛmntɛm. Mekae bere a na migyina atɛkyɛ no mu rehwɛ anuanom wɔ bere a na wɔreto ɔdan no fapem wɔ May 2003 no. Anni afe biako, na migyina beae koro no ara rehwɛ mfiri a ɛretintim nhoma no.”\nƆdan no So Hyira Dwumadi\nWohyiraa nhoma tintimbea foforo no ne adan abiɛsa a anuanom bɛtra mu no so wɔ Wallkill, Dwoda, May 16, 2005. Betel mmusua a wɔwɔ Patterson, Brooklyn, ne Canada, nam video so hwɛɛ dwumadi no bi. Wɔn a wɔkɔɔ ɔdan no so hyira dwumadi no bi nyinaa si 6,049. Theodore Jaracz a ɔyɛ Yehowa Adansefo Sodikuw no muni no na ɔyɛɛ dwumadi no guamtrani, na ɔkaa nhoma tintim no ho abakɔsɛm kakra. Baa Boayikuw no mufo, John Larson ne John Kikot nam nsɛm a wobisabisaa afoforo ne video a woyi kyerɛe so kaa adansi ne nhoma tintim a akɔ so wɔ United States no ho abakɔsɛm. John Barr a ɔyɛ Sodikuw no muni no na ɔmaa ɔkasa a etwa to, na ohyiraa nhoma tintimbea foforo no ne adan akɛse abiɛsa a anuanom bɛtra mu no so maa Yehowa Nyankopɔn.\nDapɛn a edi hɔ no, wɔmaa Betelfo a wofi Patterson ne Brooklyn bɛhwɛɛ adan ne nhoma tintimbea foforo no. Wɔn a wɔbɛhwɛe wɔ saa bere no mu nyinaa si nnipa 5,920.\nƐsɛ sɛ Yebu Nhoma Tintimbea no Dɛn?\nWɔ ɔkasa a Onua Barr ma de hyiraa adan no so mu no, ɔkaee n’atiefo no sɛ, ɛwom sɛ nhoma tintimbea no yɛ ade kɛse de, nanso ɛnyɛ mfiri no ho asɛm na wosi so dua na mmom ɛfa nnipa ho. Nhoma a yetintim no tumi sesa nnipa asetra koraa ma ɛyɛ papa.\nMfiri a wɔde tintim nhoma foforo no mu biara betumi atintim nkratawa ɔpepem biako wɔ dɔnhwerew biako pɛ mu! Nanso, kratawa biako betumi anya obi asetra so nkɛntɛnso pa pii. Sɛ nhwɛso no, wɔ afe 1921 mu no, keteke kwan so adwumayɛfo bi a wɔwɔ South Africa kɔyɛɛ keteke kwan bi so adwuma. Wɔn mu biako a ne din de Christiaan hui sɛ kratasin bi hyɛ keteke kwan no ase. Ná ɛyɛ yɛn nkratawa no biako. Christiaan de anigye kɛse kenkanee. Otuu mmirika kɔka kyerɛɛ ne babea kunu anigye so sɛ: “Mahu nokware no nnɛ!” Ɛno akyi bere tiaa bi no, wɔkyerɛw krataa sɛ wɔmmrɛ wɔn nhoma pii. South Africa baa dwumadibea no de Bible ho nhoma foforo pii kɔmaa wɔn. Mmarima baanu yi suaa ade bɔɔ asu, na wɔkaa Bible mu nokware no ho asɛm kyerɛɛ afoforo. Ne saa nti, nnipa pii begyee nokware no. Nokwarem no, eduu 1990 mfe no mfiase no na wɔn asefo bɛboro ɔha na wɔyɛ Yehowa Adansefo—kratawa biako a na ɛhyɛ keteke kwan bi ase a ɔbarima bi hui no na ɛde eyi nyinaa bae!\nOnua Barr kae sɛ, nhoma a yetintim no de nkurɔfo ba nokware no mu, ɛma wɔtra mu, ɛhyɛ wɔn nkuran ma wɔyere wɔn ho yɛ pii, na ɛma biakoyɛ ba anuanom mu. Nea ɛsen ne nyinaa no, nhoma a yɛn nyinaa nya ne kyekyɛ mu kyɛfa no hyɛ yɛn Nyankopɔn Yehowa anuonyam!\nYehowa Bu Nhoma Tintimbea no Dɛn?\nOnua Barr san ka kyerɛɛ atiefo no sɛ wonsusuw sɛnea Yehowa bu nhoma tintimbea no ho nhwɛ. Akyinnye biara nni ho sɛ ɛnyɛ ɛno na ɛma Yehowa tumi yɛ biribi. Obetumi ama abo aka asɛmpa no! (Luka 19:40) Afei nso, sɛnea mfiri no ho nneɛma dɔɔso, sɛnea ɛyɛ akɛse fa, sɛnea ɛyɛ adwuma ntɛmntɛm, anaa nnwuma pii a etumi yɛ no nyɛ Yehowa nwonwa. Nea enti a ɛnyɛ no nwonwa ne sɛ, ɔno na ɔbɔɔ amansan yi! (Dwom 147:10, 11) Yehowa nim akwan pa a ɛsen eyi koraa a wɔfa so yɛ nhoma, akwan a nnipa nsusuw ho da. Ɛnde, dɛn na Yehowa hu a ɛsɔ n’ani? Akyinnye biara nni ho sɛ ohu su pa a ne nkurɔfo a wɔwɔ nhoma tintimbea yi da no adi no—wɔn dɔ, wɔn gyidi, ne osetie a wɔyɛ.\nOnua Barr maa mfatoho de kyerɛɛ sɛnea ɔdɔ ho wɔ asɛm yi mu. Ɔkae sɛ abeawa bi tõ keeki ma n’awofo. Ɛda adi sɛ awofo no ani begye ho. Nanso, ɛmfa ho sɛnea keeki no yɛ dɛ fa no, nea awofo no ani gye ho kɛse ne ɔdɔ a wɔn ba no ada no adi, ade a wafi ayamye mu ayɛ no. Saa ara na sɛ Yehowa hwɛ nhoma tintimbea foforo yi a, ɛnyɛ ɔdan no ne mfiri no nkutoo na ohu. Ne titiriw no, obu no sɛ ɛyɛ ɔdɔ a wɔada no adi wɔ ne din ho.—Hebrifo 6:10.\nAfei nso, sɛnea Yehowa buu adaka a Noa yɛe no sɛ ɛyɛ gyidi a wada no adi no, saa ara na obu nhoma tintimbea yi sɛ yɛn gyidi ho adanse a edi mũ. Ɛyɛ dɛn mu gyidi? Noa nyaa gyidi sɛ nea Yehowa aka asie no bɛbam. Yegye di sɛ yɛte nna a edi akyiri no mu, na asɛmpa no ne asɛm a ɛho hia sen biara a wɔrebɔ no dawuru wɔ asase so nyinaa, na ɛho hia sɛ nkurɔfo te. Yenim sɛ Bible mu asɛm no betumi agye nnipa nkwa.—Romafo 10:13, 14.\nAkyinnye biara nni ho sɛ, Yehowa bu nhoma tintimbea yi nso sɛ ɛyɛ osetie a yɛyɛ ma no. Sɛnea yenim no, ɛyɛ ne pɛ sɛ wɔka asɛmpa no wɔ wiase nyinaa ansa na awiei no aba. (Mateo 24:14) Nhoma tintimbea yi ne nea ɛwowɔ wiase afã horow no bɛboa ma wɔayɛ saa adwuma yi.\nYiw, ɔdɔ, gyidi, ne osetie a wɔda no adi wɔ ntoboayi, ɔdansi, ne nhoma no tintim ho no da adi nso wɔ nsi a Yehowa nkurɔfo a wɔwɔ baabiara da no adi bere a wɔkɔ so bɔ nokware no dawuru kyerɛ wɔn a wɔpɛ sɛ wotie no.\n[Adaka/Mfonini wɔ kratafa 11]\nNHOMA TINTIM NTRƐWMU WƆ UNITED STATES\n1920: Wɔde afiri a wɔde tintim nhoma a edi kan tintimii nsɛmma nhoma wɔ 35 Myrtle Avenue, Brooklyn.\n1922: Wɔde nhoma tintimbea no kɔɔ abansoro a ɛtoa so asia mu wɔ 18 Concord Street. Wofii ase tintim nhoma saa bere yi.\n1927: Wɔde nhoma tintimbea no kɔɔ ɔdan foforo a wosii wɔ 117 Adams Street no mu.\n1949: Wosii abansoro a ɛtoa so akron kaa nhoma tintimbea no ho.\n1956: Wɔtrɛw Adams Street nhoma tintimbea no mu mmɔho abien bere a wosii ɔdan foforo wɔ 77 Sands Street no.\n1967: Wosii abansoro a ɛtoa so du maa nhoma tintimbea no kɛse bɛyɛɛ nea ɛboro dedaw no so mmɔho du.\n1973: Wosii nhoma tintimbea ketewa bi wɔ Wallkill, a wɔde tintim nsɛmma nhoma titiriw.\n2004: Wɔde United States nhoma tintim, ne pam, ne ne mena ho adwuma nyinaa kɔɔ Wallkill.\nShare Share Ɔdɔ, Gyidi, ne Osetie Ho Adanse\nw05 12/1 kr. 8-12


Adɛn Nti Na Yesu Asuafo No Anni Mmuada | Yesu Asetena\nYOHANE ASUAFO NO BISAA YESU BIRIBI FAA MMUADA HO\nBere a Yesu kɔdii Twam afahyɛ wɔ afe 30 no, emu hɔ baabi na wɔde Yohane Suboni too afiase. Yohane deɛ, ne yam a anka n’asuafo no nyinaa kɔdii Yesu akyi, nanso ɔkɔdaa afiase no nyinaa na wɔn mu binom nnya mmɛyɛɛ Yesu asuafo.\nBere a Twam afahyɛ reyɛ adu wɔ afe 31 no, Yohane asuafo no bi baa Yesu nkyɛn bɛbisaa no sɛ: “Adɛn nti na yɛne Farisifoɔ no di mmuada na w’asuafoɔ no nni mmuada?” (Mateo 9:14) Nea ɛte ne sɛ, Farisifo som mu no, na mmuadadi yɛ mmara. Akyiri yi Yesu mpo de yɛɛ mfatoho, na ɔkaa sɛ Farisini nyaatwomni bi bɔɔ mpaeɛ sɛ: “O Onyankopɔn, meda wo ase sɛ mente sɛ nnipa a aka no . . . Medi mmuada mprenu nnawɔtwe.” (Luka 18:11, 12) Yohane asuafo no nso, ebia na mmuadadi ka wɔn som ho. Ɛbɛtumi nso aba sɛ Yohane a wɔde no too afiase nti na wɔdii mmuada. Ná ebinom nso nte ase sɛ Yesu asuafo no nni mmuada. Ebia ɛyɛɛ wɔn sɛ, nea ato Yohane no, ɛsɛ sɛ Yesu asuafo no nso di ho awerɛhoɔ.\nYesu maa wɔn mfatoho yi de buaa asɛm no: “Berɛ a ayeforɔkunu no da so wɔ ne nnamfonom nkyɛn yi, ɛbɛyɛ dɛn na wɔn werɛ aho? Nanso nna bi bɛba a wɔbɛfa ayeforɔkunu no afiri wɔn nkyɛn, ɛno na afei wɔbɛdi mmuada.”—Mateo 9:15.\nBere bi, Yohane ankasa frɛɛ Yesu ayeforokunu. ( Yohane 3:28, 29) Ɛno nti bere a Yesu te ase no deɛ, na ɛho nhia sɛ n’asuafo di mmuada. Akyiri yi, sɛ Yesu wu deɛ a, n’asuafo no bɛdi awerɛhoɔ na wɔn kɔn mpo rennɔ aduane. Nanso sɛ ɔnyane fi awufo mu a, ne nyinaa to bɛtwa! Saa bere no ɛho renhia sɛ awerɛhoɔ nti wɔdi mmuada bio.\nYesu de mfatoho mmienu toaa asɛm no so sɛ: “Obiara nni hɔ a ɔde ntoma mono tɛ atade dada mu; ɛfiri sɛ n’ahoɔden no bɛma ate afa atade no mu ama ne ntetee no ayɛ kɛse koraa. Saa ara nso na wɔmfa bobesa mono ngu nsã kotokuo dada mu; sɛ wɔyɛ saa a, nsã kotokuo no pae ma nsã no tu gu na kotokuo no sɛe. Mmom no wɔde bobesa mono gu nsã kotokuo foforɔ mu.” (Mateo 9:16, 17) Ná Yesu reka akɔsi sɛn?\nNá Yesu pɛ sɛ Yohane Suboni asuafo no hu sɛ ɛnsɛ sɛ obiara hyɛ Yesu asuafo no ma wɔdi Yudasom mu atetesɛm te sɛ mmuadadi so. Wamma sɛ ɔrebɛsiesie ɔsom dada ne emu amanneɛ a ɛretwam no. Ɔsom a na Yesu reka ho asɛm no, na ɛnni Yudasom mu mmara a nnipa atetesɛm ahyɛ no ma no akyi. Wanyɛ n’adwene sɛ ɔbɛpam atade mono atɛ atade dada mu anaa ɔde bobesa foforo bɛgu nsa kotokuo dada a ayɛ dendeenden mu.\nMMUADADI HO MFATOHO\nYesu de adepam na ɛyɛɛ mfatoho, na na ɛyɛ biribi a obiara bɛte ase. Sɛ obi de ntoma dada tɛ ntoma mono mu a, dɛn na ɛbɛsi? Sɛ ɔsi ntoma no a, ntoma mono a ɔde atɛ mu no bɛtwetwe na ate afa dada no mu.\nSaa bere no, na wɔtumi nso de bobesa gu nsa kotokuo anaa toa a wɔde aboa nwoma ayɛ mu. Sɛ kotokuo no kyɛ a, ɛkyenkyene. Sɛ obi de bobesa mono kɔgu kotokuo a ɛte saa mu a, anhwɛ a asɛm bɛba. Bobesa foforo no bɛburu anaa ɛbɛka, na kotokuo a akyenkyene no bɛtumi apae.\nYesu bere so no, hwannom na na wɔdi mmuada?\nYesu te ase no, adɛn nti na n’asuafo no anni mmuada? Dɛn na akyiri yi, na ɛbɛma wɔadi mmuada?\nAtade mono ne bobesa foforo mfatoho a Yesu mae no, ase kyerɛ sɛn?


Jacques 1 BDS – Yakobo 1 AKCB | Biblica\nJacques 1 BDS – Yakobo 1 AKCB\n1Saa krataa yi fi me Yakobo a meyɛ Onyankopɔn ne Awurade Yesu Kristo somfo nkyɛn,\n2Anuanom, sɛ sɔhwɛ bi ba mo akwan mu a, momma mo ani nnye 3efisɛ sɛ mo gyidi tumi gyina sɔhwɛ no ano a, ɛno ansa na munya ntoboase. 4Momma ntoboase no ntena mo mu daa nyinaa sɛnea ɛbɛyɛ a mobɛyɛ pɛ a biribiara ho renhia mo. 5Sɛ nyansa1.5 Ɛma anigye wɔ ɔhaw mu (nky. 2). Yennya nyansa kɛkɛ, na mmom, ɛyɛ honhom aba (3.13-18; Mmb 1.2-9) ho hia mo mu bi a, ɛsɛ sɛ ɔbɔ mpae srɛ Onyankopɔn na ɔbɛma no bi, efisɛ Onyankopɔn fi ayamye ne adom mu ma obiara nea ehia no no kwa. 6Na sɛ worebɔ mpae a, ɛsɛ sɛ wugye di a wunnye ho akyinnye. Obiara a ogye akyinnye no te sɛ po asorɔkye a mframa bɔ no kɔ baabiara a ɛpɛ. 7Ɛnsɛ sɛ saa onipa no susuw sɛ obenya biribiara afi Awurade nkyɛn; 8nʼadwene yɛ no ntanta a ontumi nsi biribiara pi.\n9Sɛ Onyankopɔn ma onua hiani so a, ɛsɛ sɛ nʼani gye, 10na adefo a wabrɛ wɔn ase no nso saa ara. Efisɛ, adefo no twam kɔ sɛ wuram afifide bi. 11Owia pue de ne hyew no hyew afifide no ma nʼahoɔfɛ sɛe. Saa ara na wɔbɛsɛe adefo no wɔ bere a wogu so redi wɔn nnwuma no.\n12Nhyira nka onipa a onya gyidi wɔ amanehunu mu, efisɛ ɔno na obenya akyɛde a Onyankopɔn ahyɛ ho bɔ ama wɔn a wɔdɔ no no.\n13Sɛ wɔsɔ obi hwɛ a, ɛnsɛ sɛ ɔka se, “Saa sɔhwɛ yi fi Onyankopɔn.” Efisɛ bɔne rentumi nsɔ Onyankopɔn nhwɛ, na ɔno Onyankopɔn nso nsɔ obi nhwɛ. 14Na sɛ onipa twe ne ho na ɔno ara nʼakɔnnɔ yi no a, na ayɛ sɔhwɛ ama no. 15Na sɛ akɔnnɔ no nyinsɛn a, ɛwo bɔne, na bɔne no nyin a ɛwo owu.\n16Me nuanom adɔfo, mommma wɔnnnaadaa mo. 17Akyɛde pa ne akyɛde a ɛyɛ pɛ nyinaa fi ɔsoro; efi Onyankopɔn a ɔbɔɔ ɔsoro hann no nkyɛn na ɛba. Ɔno na ɔnsesa sɛ sunsuma. 18Ofi ne pɛ mu nam nokware a ɛwɔ asɛm no mu no so woo yɛn sɛnea ɛbɛyɛ a, yebedi kan wɔ abɔde nyinaa mu.\n19Me nuanom adɔfo, monhyɛ eyinom nsow: monyɛ ntɛm ntie, monyɛ nyaa nkasa na monyɛ nyaa mfa abufuw; 20efisɛ onipa abufuw no mma onnya Onyankopɔn trenee no. 21Ɛno nti, montwe mo ho mfi afide ne atirimɔden ho. Momfa mo ho mma Onyankopɔn na munnye asɛm a odua wɔ mo koma mu a ebegye mo nkwa no.\n22Munntie asɛm no sɛ atiefo kwa nsisi mo ho, na mmom monyɛ asɛm no yɛfo. 23Obiara a otie asɛm no na ɔmfa nni dwuma no te sɛ obi a ɔhwɛ ahwehwɛ mu, na ohu sɛnea ɔte. 24Ɔhwɛ ne ho wɔ ahwehwɛ no mu hu ne ho yiye na sɛ ofi ahwehwɛ no anim ara pɛ a, ne werɛ fi nea ohuu no nyinaa. 25Nanso obiara a ɔhwɛ mmara a ɛyɛ pɛ, na ɛma onipa de ne ho no mu yiye,1.25 Kristosom nkyerɛkyerɛ a egyina Apam Dedaw mmara no so sɛnea wɔakyerɛw wɔ mmara nsɛm du no mu (Nnw 19.7) nanso Yesu Kristo bewiee ne nyinaa wɔ Mat 5.17; Rom 10.4. na odi so, na otie, na ne werɛ mfi, na ɔde di dwuma no, Onyankopɔn behyira saa onipa no wɔ biribiara a ɔyɛ mu.\n26Sɛ obi susuw sɛ ɔyɛ Onyamesomni na wanto ne tɛkrɛma nnareka a, ne nyamesom no so nni mfaso na ɔdaadaa ne ho nso. 27Nea Agya Onyankopɔn fa no sɛ ɛyɛ onyamesom pa no ni: Ɔhwɛ nyisaa ne akunafo wɔ wɔn ahohia mu, na oyi ne ho fi wiase porɔwee ho.\nAKCB : Yakobo 1


Wobɛyɛ Dɛn Agye Afotuo Atom? | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Oromo Pangasinan Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Zulu\nMMOA A WƆDE MA ABUSUA NO | MMABUN\nWobɛyɛ Dɛn Agye Afotuo Atom?\n“Sɛ obi tu wo fo a, nea ɛkyerɛ araa ne sɛ woreyɛ biribi a ɛnyɛ. Obiara nni hɔ a ɔbɛka sɛ, ‘Ɔno deɛ animka yɛ no dɛ!’”—Amy, 17. *\nSɛ obi ntie afotuo a, ɔte sɛ wimhyɛnkafo a ontie akwankyerɛ. Obetumi anya akwanhyia.\nSɛ w’awofo, w’atikyafo anaa mpanyimfo afoforo tu wo fo a, wo bo fu? Sɛ saa a, ɛnde asɛm yi bɛboa wo paa.\nOnipa biara ntraa afotuo.\n“Yɛn nyinaa di mfomso mpɛn pii.”—Yakobo 3:2.\n“Sɛ woyɛ biribi a ɛnyɛ na obi tene wo so a, ɛnyɛ aniwu.”—Jessica.\nYɛtene wo so a, ɛnkyerɛ sɛ woyɛ nipahunu.\n“Nea Yehowa * dɔ no na ɔka n’anim, sɛnea agya yɛ ne ba a ɔpɛ n’asɛm no.”—Mmebusɛm 3:12.\n“Sɛ obi ka m’anim a, mihu sɛ ɛgyee animia paa ansa na ɔreba m’anim, na ɔdɔ me nti na otuu me fo. Eyi na mede m’adwene si so.”—Tamara.\nNtenesoɔ betumi ama woahu nyansa.\n“Tie nteɛso na hu nyansa, na mmu w’ani ngu so da.”—Mmebusɛm 8:33.\n“Ntenesoɔ bɛboa ma woanyin ayɛ panyin pa. Ebebue w’ani ma woahu sɛnea nkurɔfo bu wo. Afei nso sɛ woreyɛ anya subammɔne bi a, ntenesoɔ bɛboa wo ma woayi no akwa.”—Deanne.\nFa adwempa tie. Obi tu wo fo a, ebia ɛrenyɛ wo abodwo. Nanso nni wo koma akyi. Ɛne sɛn? Fa no sɛ wo na wode afotuo koro no ara rema obi, ebi mpo a wo nua ketewa. Wofa no saa a, wubehu sɛ ɛyɛ afotu pa. Afei san hwɛ afotuo a onipa no de rema wo no, na fa saa adwene no ara tie.—Bible mu nnyinasosɛm: Ɔsɛnkafo 7:9.\n“Obi retu wo fo a, anhwɛ a wo bo befu araa ma wonkae mpo sɛ ɔpɛ sɛ ɔboa wo ma wuhu nyansa na ɛnyɛ sɛ ɔrehyɛ wo abofuo.”—Theresa.\nBrɛ wo ho ase. Sɛ yɛretu wo fo a, nyɛ ahantan nsisi w’aso. Nanso hwɛ na w’abam ammu anka sɛ wo so nni mfaso biara. Sɛ wobrɛ wo ho ase a, wunsisi w’aso afotu ho, na wummu wo ho abomfiaa. Kae sɛ: Ntenesoɔ bi wɔ hɔ a ebetumi ayɛ wo ya sɛ kuro, nanso ɛno na wuhia paa. Enti sɛ wobu nnua gu w’asom na woantie a, wobɛhwere ade kɛse.—Bible mu nnyinasosɛm: Mmebusɛm 16:18.\nNtenesoɔ bi wɔ hɔ a ebetumi ayɛ wo ya sɛ kuro, nanso ɛno na wuhia paa\n“Ntenesoɔ ayɛ kokuromoti a yɛnsan ho mmɔ pɔ; wuntumi nkwati nnyin nyɛ panyin pa. Sɛ yɛantie ntenesoɔ amfa anyɛ adwuma a, yɛn ara na yɛbɛyɛ yɛn ho aborɔ.”—Lena.\nNyɛ bonniayɛ. Sɛ obi tu wo fo na anyɛ wo dɛ mpo a, nyi no bonniayɛ; da no ase. Kae sɛ, onipa no pɛ w’asɛm paa, na ɔpɛ sɛ esi wo yiye daakye.—Bible mu nnyinasosɛm: Dwom 141:5.\n“Sɛ woyɛ biribi na obi tu wo fo a, da no ase. Sɛ wonyɛɛ hwee na otuu wo fo mpo a, ma w’ani nnye na da no ase sɛ otutuu ne nan baa w’anim.”—Carla.\n^ nky. 4 Ebi wɔ hɔ a ɛnyɛ wɔn din ankasa ne no.\n^ nky. 11 Bible ma yehu sɛ Yehowa yɛ Onyankopɔn din.\n“Mpere wo ho mfa abufuw.”—Ɔsɛnkafo 7:9.\n“Ahantan di ɔsɛe anim.”—Mmebusɛm 16:18.\n“Sɛ ɔtreneeni bɔ me [anaa ɔka m’anim] a, ɛbɛyɛ adɔe ama me.”—Dwom 141:5.\n“Obi ka m’anim a ɛnyɛ me dɛ, nanso ɛyɛ a mekae sɛ obi ntu ne tamfo fo. Mibu onipa a ɔte saa sɛ adamfoɔ a ɔpɛ sɛ esi me yiye.”—JUSTIN\n“Minim sɛ mfomsoɔ mpa nnipa ho, enti sɛ mekyea na obi tene me a, mepɛ. Ɛba saa a mihu baabi a metɔ sin.”—CHARLETTE\nƐmfa ho mfe a yɛadi anaa osuahu a yɛwɔ no, yɛn nyinaa di mfomso. Nanso sɛ ɛba a, dɛn na yebetumi ayɛ wɔ ho?\nText Baabi a wubetumi atwe nneɛma akenkan NYAN! Ehia Wo a Nwu—Nneɛma Mmiɛnsa Bi Nti, Nkum Wo Ho\nEhia Wo a Nwu—Nneɛma Mmiɛnsa Bi Nti, Nkum Wo Ho\nNYAN! Ehia Wo a Nwu—Nneɛma Mmiɛnsa Bi Nti, Nkum Wo Ho


ማቴዎስ 21 NASV - Mateo 21 ASCB\nYesu Kɔ Yerusalem\n1Aka kakra na Yesu ne nʼasuafoɔ no aduru Yerusalem no, wɔbɛnee kuro bi a wɔfrɛ no Betfage a ɛwɔ Ngo Bepɔ no so hɔ no. Ɛhɔ na Yesu somaa nʼasuafoɔ no mu baanu sɛ, wɔnni ɛkan nkɔ. 2Ɔka kyerɛɛ wɔn sɛ, “Sɛ moduru hɔ a, mobɛhunu sɛ wɔasa afunumu bi ne ne ba ahoma. Monsane wɔn, na momfa wɔn mmrɛ me. 3Sɛ obi bisa mo sɛ ɛdeɛn na moreyɛ a, monka nkyerɛ onipa ko no sɛ, ‘Wɔn ho hia Awurade,’ na ntɛm ara ɔbɛma mo de wɔn aba.”\n4Wɔyɛɛ yei hyɛɛ tete nkɔmhyɛ a ɛka sɛ,\n5“Monka nkyerɛ Ɔbabaa Sion sɛ\nwo ɔhene reba wo nkyɛn.\nƆdwo, na ɔte afunumu ne,\nafunumu ba so,” no mu den.\n6Asuafoɔ baanu no yɛɛ deɛ Yesu ka kyerɛɛ wɔn no. 7Wɔde mmoa no brɛɛ no no, wɔde wɔn ntoma sesɛɛ afunumu no so, maa Yesu tenaa ne so. 8Nnipadɔm a wɔwɔ hɔ no bi de wɔn ntoma sesɛɛ ɛkwan a ɔde aboa no nam so no so. Ebinom nso bubuu nnua mman de sesɛɛ ɛkwan no mu saa ara. 9Ɛdɔm no tu teneeɛ de osebɔ teateaam sɛ,\n“Hosiana Dawid Ba!”\n“Nhyira ne deɛ ɔnam Awurade din mu reba no.”\n“Hosiana wɔ ɔsoro nohoa!”\n10Ɛberɛ a ɔduruu Yerusalem no, kuro no nyinaa bɔɔ twi. Ɛhɔfoɔ no bisaa sɛ, “Na hwan ni?”\n11Nnipadɔm no buaa sɛ, “Ɛyɛ Yesu, Odiyifoɔ a ɔfiri Nasaret a ɛwɔ Galileaman mu no.”\nYesu Kɔ Asɔrefie\n12Yesu firii hɔ no, ɔkɔɔ asɔrefie. Ɔduruu hɔ no, ɔpamoo adwadifoɔ a wɔwɔ hɔ no nyinaa, kaa sikasesafoɔ apono nyinaa guu fam, bubuu apata a wɔtɔn mmorɔnoma wɔ mu no nyinaa guiɛ. 13Yesu ka kyerɛɛ wɔn sɛ, “Atwerɛsɛm no ka sɛ, ‘Mʼasɔrefie yɛ beaeɛ a wɔbɔ mpaeɛ.’ Nanso, mo deɛ, mode hɔ ayɛ akorɔmfoɔ atenaeɛ.”\n14Afei anifirafoɔ ne mmubuafoɔ baa ne nkyɛn wɔ asɔrefie hɔ ma ɔsaa wɔn nyinaa yadeɛ. 15Nanso, ɛberɛ a asɔfoɔ mpanin ne Yudafoɔ mpanin bi hunuu anwanwadeɛ yi na wɔtee nso sɛ mmɔfra nkumaa a wɔwɔ asɔrefie hɔ reteateam sɛ, “Nhyira nka Dawid Ba no” no, anyɛ wɔn dɛ.\n16Enti, wɔbisaa Yesu sɛ, “Wote nsɛm a mmɔfra no reka no anaa?”\nYesu buaa sɛ, “Aane. Na monkenkanee saa Atwerɛsɛm a ɛka sɛ,\n“ ‘Mmɔfra ne nkɔkoaa mpo\nde wɔn ano kamfo wo’ no da anaa?”\n17Afei, ɔfirii hɔ sane kɔɔ Betania kɔdaa hɔ.\nYesu Dome Borɔdɔma Dua Bi\n18Adeɛ kyee anɔpa a ɔresane akɔ Yerusalem no, ɛkɔm dee no. 19Ɔhunuu sɛ borɔdɔma dua bi si ɛkwan ho baabi. Ɔkɔɔ hɔ kɔhwɛɛ sɛ borɔdɔma no bi wɔ so, nanso ɔduruu hɔ no, ɔhunuu sɛ nhahan nko ara na ɛwɔ so. Ɔdomee borɔdɔma dua no sɛ, “Ɛfiri ɛnnɛ, worenso aba bio!” Ɛhɔ ara borɔdɔma dua no wuiɛ.\n20Asɛm yi yɛɛ Yesu asuafoɔ no nwanwa ma wɔbisaa no sɛ, “Na ɛyɛɛ ɛdeɛn enti na borɔdɔma dua no so nhahan poroo ntɛm saa?”\n21Yesu nso buaa wɔn sɛ, “Nokorɛm, sɛ mowɔ gyidie a ɛnhinhim a, mobɛtumi ayɛ ade korɔ yi ara bi, anaa deɛ ɛkyɛn saa mpo. Anka mobɛtumi aka akyerɛ Ngo Bepɔ yi sɛ, ‘Tutu kɔgu ɛpo mu’, na ɛbɛtutu akɔgu mu nso. 22Biribiara a mode gyidie bɛbisa wɔ mpaeɛbɔ mu no, mo nsa bɛka.”\nYesu Tumi Ho Asɛmmisa\n23Yesu sane kɔɔ asɔrefie hɔ a ɔrekyerɛkyerɛ no, asɔfoɔ mpanin ne Yudafoɔ mpanin baa ne kyɛn bɛbisaa no tumi ko a ɔgyina so pamoo adwadifoɔ ne sikasesafoɔ no firii asɔrefie hɔ no.\n24Yesu kaa sɛ, “Merebɛbisa mo asɛm baako bi, na mommua me ansa. 25Onyankopɔn na ɔsomaa Yohane Osubɔni anaa ɛnyɛ ɔno?”\nWɔdwennwenee ho kaa sɛ, “Sɛ yɛka sɛ ‘Ɛfiri Onyankopɔn’ a, wɔbɛbisa yɛn deɛ enti a yɛannye deɛ Yohane kaeɛ no annie? 26Na sɛ yɛka sɛ, ‘Ɛnyɛ Onyankopɔn na ɔsomaa no’ nso a, ɛdɔm no bɛha yɛn ɛfiri sɛ, wɔn nyinaa nim sɛ Yohane yɛ odiyifoɔ.”\n27Enti, wɔn mmuaeɛ a wɔmaeɛ ara ne sɛ, “Yɛnnim!”\nƐhɔ ara na Yesu nso kaa sɛ, “Sɛ monnim deɛ a, me nso meremmua mo.”\nMmammarima Baanu Ho Ɛbɛ\n28Yesu kaa sɛ, “Saa asɛm a merebɛka yi modwene ho sɛn? Ɔbarima bi wɔ mmammarima baanu. Ɔka kyerɛɛ wɔn mu panin no sɛ, ‘Me ba, ɛnnɛ kɔ mʼafuom na kɔyɛ adwuma wɔ hɔ.’\n29“Ne ba no kaa sɛ, ‘Merenkɔ,’ nanso akyire yi, ɔsesaa nʼadwene na ɔkɔeɛ.\n30“Afei agya no ka kyerɛɛ akumaa no sɛ, ‘Wo nso kɔ.’ Ɔno nso kaa sɛ, ‘Agya, mate, mɛkɔ.’ Nanso wankɔ.\n31“Saa mmɔfra baanu yi mu hwan na ɔtie nʼagya asɛm?”\nWɔbuaa sɛ, “Ne ba panin no a.”\nAfei, Yesu kyerɛɛ asɛm no ase sɛ, “Akyinnyeɛ biara nni ho sɛ abɔnefoɔ ne nnwamanfoɔ bɛkɔ Ɔsoro Ahennie mu ansa na moakɔ. 32Ɛfiri sɛ, Yohane baa mo nkyɛn sɛ ɔrebɛkyerɛ mo tenenee kwan, na moannye no anni. Nanso ɔtogyefoɔ ne nnwamanfoɔ gyee no diiɛ. Na mohunuu yei mpo no, moansakyera mo adwene, na moannye no anni.”\nApaafoɔ Ho Ɛbɛ\n33Yesu buu wɔn bɛ foforɔ bi sɛ, “Ɛda bi, ɔbarima bi a ɔwɔ bobefuo a wagye ban afa ho, na watu amena a wɔkyi nsã wɔ mu, de afuo no gyaa akuafoɔ bi. Yei akyi no, ɔtuu ɛkwan kɔɔ ɔman foforɔ bi so. 34Ɛduruu ɛberɛ a bobe no bereeɛ a ɛsɛ sɛ wɔteɛ no, ɔsomaa ne ho nnipa baa akuafoɔ no hɔ sɛ wɔmmɛgye ne kyɛfa mmrɛ no.\n35“Wɔduruu hɔ ara pɛ na akuafoɔ no to hyɛɛ nnipa no so, boroo ɔbaako, kum ɔbaako ɛnna wɔsii ɔbaako nso aboɔ. 36Afei, ɔsane somaa nnipa a wɔn dodoɔ sene wɔn a ɔsomaa wɔn kane no sɛ wɔnkɔ akuafoɔ no nkyɛn, nanso asɛm korɔ no ara bi na ɛsiiɛ. 37Yei akyi, ɔsomaa ɔno ankasa ne ba akuafoɔ no nkyɛn susuu sɛ, wɔde anidie bɛma no.\n38“Nanso, akuafoɔ no hunuu sɛ ne ba no afiti reba pɛ, wɔfaa ne ho adwene kaa sɛ, ‘Ɔdedifoɔ no na ɔreba no; momma yɛnkum no, na yɛmfa afuo no!’ 39Ɛhɔ ara, wɔtwee no firii afuo no mu, kɔkumm no too baabi.\n40“Sɛ afuowura no sane ba a, mogye di sɛ ɛdeɛn na ɔbɛyɛ saa akuafoɔ no?”\n41Yudafoɔ mpanin no buaa sɛ, “Ɔno nso bɛkum saa atirimuɔdenfoɔ no na ɔde afuo no ama akuafoɔ foforɔ a wɔde ne kyɛfa bɛma no ɛberɛ a ɛsɛ mu.”\n42Yesu bisaa wɔn bio sɛ, “Monkanee Twerɛsɛm no mu da sɛ,\n“ ‘Ɛboɔ a adansifoɔ apo no\nɛno ara na abɛyɛ ɛdan no ntweaso tiboɔ.\nAwurade na wayɛ yei,\nna ɛyɛ nwanwa wɔ yɛn ani so?’\n43“Deɛ mereka ara ne sɛ, wɔbɛgye Onyankopɔn Ahennie no afiri mo nsam de akɔma ɔman foforɔ a wɔbɛbu nʼafudeɛ no ho nkonta pa akyerɛ no. 44Wɔn a wɔbɛhwe saa botan yi so no mu bɛbubu, na deɛ nokorɛ no bɛhwe ne so no nso bɛpɛkyɛ.”\n45Ɛberɛ a asɔfoɔ mpanin ne Yudafoɔ mpanin no tee aseɛ sɛ Yesu asɛm a ɔreka no fa wɔn ho no, 46wɔpɛɛ sɛ wɔyɛ no bɔne, nanso na wɔsuro ɛdɔm no ɛfiri sɛ, na wɔagye Yesu atom sɛ ɔyɛ Odiyifoɔ.\nASCB : Mateo 21


Забур 126 CARS - Nnwom 126 AKCB\n1Bere a Awurade de Sion fi nnommum san bae no,\nyɛyɛɛ sɛ wɔn a wɔsosoo adae.\n2Ɔserew hyɛɛ yɛn anom ma,\nanigye nnwom hyɛɛ yɛn tɛkrɛma so ma.\nNa wɔkaa wɔ amanaman no mu se,\n“Awurade ayɛ nneɛma akɛse ama wɔn.”\n3Awurade ayɛ nneɛma akɛse ama yɛn,\nna anigye ahyɛ yɛn ma.\n4Awurade, san fa yɛn siade ma yɛn,\nte sɛ nsuwansuwa a ɛwɔ Negeb no.\n5Wɔn a wodua no nusu mu no\nde anigye nnwom betwa.\n6Wɔn a wɔde osu fi adi\nso aba a wɔrekodua no,\nde anigye nnwom bɛsan aba\na wɔsoso nnɔbae afiafi.\nAKCB : Nnwom 126


Adannandie ne Adebɔ—Nyansahufoɔ Nhu Nea Ɛyɛe a Nkwa Baeɛ\nNsɛm mmienu a ɛwɔ nifa so yi mu nea ɛwɔ he na wode bɛtoa asɛm yi so?\nNKWA FI ․․․․․.\nSƐ OBI hwɛ saa asɛm yi a, ebia nea ɛbɛba n’adwenem ara ne sɛ nyansahufoɔ bɛka sɛ “adannandie” na nyamesomfoɔ nso aka sɛ “adebɔ.”\nNanso ɛnyɛ berɛ nyinaa na ɛte saa.\nNokwasɛm ne sɛ, nhomanimfo pii a nyansahufo ka ho ka sɛ adannandie nkyerɛkyerɛ no, asɛm wɔ ho.\nGerard yɛ ɔbenfoɔ bi a ɔkyerɛ mmoawammoawa ho adeɛ. Berɛ a ɔkɔ suapɔn no, ɔsuaa adannandie ho adeɛ. Nanso ɔkaa sɛ: “Ɛdu nsɔhwɛ so a, nea akyerɛkyerɛfoɔ no pɛ deɛ metwerɛ ma wɔn, nanso m’akomam deɛ, na mennye nni koraa.”\nƐbɛsi ha yi, yɛahu sɛ nyansahufoɔ bi mpo nnye nni sɛ nkwa fi adannandie mu. Adɛn ntia? Wo deɛ, ma yɛnhwɛ nsɛmmisa mmienu a ɛkyere nwomanimfoɔ pii adwene: (1) Ɛyɛɛ dɛn na nkwa fii aseɛ? (2) Ɛyɛɛ dɛn na abɔdeɛ ahodoɔ baeɛ?\nHwɛ nea nyansahufoɔ ka fa nkwa ho no sɛ ɛtɔ asom anaa.


Забур 62 CARS - Nnwom 62 AKCB\n1Me kra wɔ ahomegye wɔ Onyankopɔn nko ara mu;\nme nkwagye fi ne nkyɛn.\n2Ampa, ɔyɛ me botan ne me nkwagye;\nɔyɛ mʼabandennen, hwee renhinhim me da.\n3Mobɛkɔ so ahyɛ onipa so akosi da bɛn,\nmo nyinaa besum me ahwe fam ana?\nƆfasu a akyea yi, ban a ɛrebu yi?\n4Ampa, wɔayɛ adwene se wobetu no\nafi ne dibea a ɛkorɔn no so;\nwɔn ani gye atorodi ho.\nna wɔn koma mu de, wɔdome.\n5Yiw me kra, gye wʼahome wɔ Onyankopɔn nko ara mu;\nna ne mu na mʼanidaso wɔ.\n6Ampa, ɔyɛ me botan ne me nkwagye;\nɔyɛ mʼabandennen, hwee renhinhim me.\n7Me nkwagye ne mʼanuonyam gyina Onyankopɔn so;\nɔyɛ me botan a ɛkorɔn, ne me guankɔbea.\n8Mo nnipa, momfa mo ho nto ne so daa;\nmonka mo koma mu nsɛm nyinaa nkyerɛ no,\nefisɛ Onyankopɔn ne yɛn guankɔbea.\nakɛse ne nkumaa nyinaa nka hwee;\nwɔn nyinaa bɔ mu a wɔyɛ home nko.\n10Mommfa mo ho nto asisi so\nna monnhoahoa mo ho akorɔnne ho;\nɛwɔ mu sɛ mo ahonya dɔɔso de,\nnanso mommfa mo koma nto so.\nnsɛm abien na mate sɛ,\nwo, Onyankopɔn, na wowɔ ahoɔden,\n12na wo, Awurade, na woyɛ adɔe,\nampa ara wubetua obiara ka\nsɛnea nʼadwuma te.\nAKCB : Nnwom 62


Exodus 37 | Intanɛt So Bible| Wiase Foforɔ Nkyerɛaseɛ\n37 Besalel+ de ɔkanto dua yɛɛ Adaka+ no. Ɔyɛɛ ne ntwemu basafa abien ne fã, ne tɛtrɛtɛ basafa biako ne fã, na ne tenten basafa biako ne fã.+ 2 Ɔde sika amapa duraa emu ne ɛho nyinaa, na ɔde sika no bi totoo ano hyiae.+ 3 Afei ɔde sika kɔkɔɔ yɛɛ nkawa anan tuatuaa ne nan anan no ho; nkawa abien wɔ benkum na abien nso wɔ nifa.+ 4 Na ɔde ɔkanto dua sen nnua nteaanteaa de sika duraa ho.+ 5 Afei ɔde nnua nteaanteaa no hyehyɛɛ nkawa no mu wɔ Adaka no nkyɛnmu. Nnua yi na wɔde bɛsoa Adaka no.+ 6 Na ɔde sika amapa yɛɛ ne mmuaso.+ Ne ntwemu yɛ basafa abien ne fã, na ne tɛtrɛtɛ nso yɛ basafa biako ne fã.+ 7 Bio nso ɔboroo sika de yɛɛ kerubim, na ɔde sisii mmuaso no afã abien hɔ.+ 8 Ɔyɛɛ kerubim biako de sii mmuaso no nifa na ɔyɛɛ biako nso de sii benkum.+ 9 Ɔmaa kerubim no trɛtrɛw wɔn ntaban mu kɔɔ soro, na ɛkataa adaka no mmuaso no so.+ Na kerubim no di nhwɛanim na wɔn anim kyerɛ mmuaso no.+ 10 Afei ɔde ɔkanto dua yɛɛ ɔpon+ no. Na ne ntwemu yɛ basafa abien, ne tɛtrɛtɛ basafa biako, ne tenten basafa biako ne fã.+ 11 Ɔde sika amapa duraa ho nyinaa, na ɔde sika no bi totoo ano hyiae.+ 12 Afei ɔyɛɛ mfomfamho a ne tɛtrɛtɛ bɛyɛ sɛ nsayam twaa ho hyiae, na ɔde sika dii adwini twaa mfomfamho no ho hyiae.+ 13 Na oguu sika nkawa anan, na ɔde nkawa no hyehyɛɛ ntwea anan no ho, baabi a ne nan anan no sisi no.+ 14 Ná nkawa no bɛn mfomfamho a ɔde atwa ɔpon no ho ahyia no. Nkawa yi na na wɔde nnua bɛhyehyɛ mu de asoa ɔpon+ no. 15 Afei ɔde ɔkanto dua yɛɛ nnua a wɔde bɛsoa ɔpon no+ na ɔde sika duraa ho. 16 Ɛno akyi no, ɔde sika amapa yɛɛ nyowa ne nkuruwa ne nyaawa ne mpɔre+ a wɔde behwie afɔrebɔ nsã de sisii ɔpon no so. 17 Ɔde sika amapa yɛɛ kaneadua.+ Ɔboroo sika de yɛɛ kaneadua no ma enyaa nkorata, nan, nkuruwa, funuma, ne nhwiren.+ 18 Kaneadua no nyaa nkorata asia, kaneadua no nkorata abiɛsa wɔ nifa na nkorata abiɛsa nso wɔ benkum.+ 19 Ɔfã biako wɔ nkuruwa abiɛsa a ɛte sɛ ɔsonkoran nhwiren ne funuma ne nhwiren a edidi ebiara akyi. Na ɔfã a aka no nso wɔ nkuruwa abiɛsa a ɛte sɛ ɔsonkoran nhwiren ne funuma ne nhwiren a edidi ebiara akyi. Saa na ɔyɛɛ nkorata asia a etuatua kaneadua no ho no nyinaa.+ 20 Na nkuruwa anan a ɛte sɛ ɔsonkoran nhwiren wɔ kaneadua no ankasa ho. Na funuma ne nhwiren a edidi ebiara akyi nso wɔ dua no ho.+ 21 Faako a nkorata abien pue fi kaneadua no ho no, funuma wɔ ase; na faako a nkorata abien foforo pue no, funuma wɔ ase; na faako a nkorata abien bio pue no, funuma wɔ ase. Enti ɛwowɔ nkorata asia a ɛwɔ kaneadua no ho no nyinaa ase.+ 22 Funuma ne nkorata a ɛwɔ ho no nyinaa yɛ kaneadua no fã. Na ne nyinaa yɛ sika amapa biako a wɔde ade aboro.+ 23 Na ɔde sika amapa yɛɛ akanea ason, ɛho afagya ne ogya nkukuwa.+ 24 Sika amapa dwetikɛse biako na ɔde yɛɛ ɛno ne ɛho nneɛma nyinaa. 25 Afei ɔde ɔkanto dua+ yɛɛ aduhuam muka.+ Ɔyɛɛ no ahinanan, kyerɛ sɛ ne ntwemu yɛ basafa biako, na ne tɛtrɛtɛ nso yɛ basafa biako. Ne tenten yɛ basafa abien. Na ɔyɛɛ mmɛn tuatuaa ho.+ 26 Ɔde sika amapa yɛɛ ho nyinaa, ɛso, ne nkyɛnmu, ne ne mmɛn nyinaa. Na ɔde sika totoo ano hyiae.+ 27 Afei ɔyɛɛ nkawa abien wɔ nkyɛnmu, benkum ne nifa, a wɔde nnua bɛhyehyɛ mu asoa.+ 28 Ɔde ɔkanto dua sen nnua a wɔde bɛsoa, na ɔde sika duraa ho.+ 29 Na ɔsan yɛɛ ɔsrango kronkron+ ne aduhuam papa,+ adufrafo nsa ano adwuma.


Yese dubaa no trenee ahenni (1-10)\nPataku ne oguan ba bɛbom atena (6)\nYehowa ho nimdeɛ bɛyɛ asaase so ma (9)\nWɔbɛsan de nkaefo bi aba (11-16)\n11 Dubaa+ bi befifi Yese dunsin mu,+Na dua foforo bi bɛfefɛw+ afi ne ntini mu asow aba. 2 Na Yehowa honhom bɛtena no so,+Nyansa+ ne ntease honhom,Afotu ne tumi honhom,+Nimdeɛ ne Yehowa suro honhom. 3 Na Yehowa suro bɛyɛ no anigye.+ Ɛnyɛ nea n’ani hu na obegyina so abu atɛn,Na ɛnyɛ nea n’aso te kɛkɛ na obegyina so anya obi kasakyerɛ.+ 4 Obebu atɛn turodoo* ama ahiafo,Na ɔde trenee ayi ntɛn ama asaase so ahobrɛasefo. Ɔde n’anom abaa bɛbɔ asaase no,+Na ɔde n’anom ahome* akum abɔnefo.+ 5 Trenee bɛyɛ abɔso abɔ ne sisi,Na nokwaredi ayɛ abɔso wɔ n’asen.+ 6 Pataku ne oguan ba bɛtena,*+Na ɔsebɔ ne apɔnkye ba ada faako,Na nantwi ba ne gyata* ne aboa a wadɔ srade bɛbom atena faako;*+Na abarimaa ketewaa aka wɔn. 7 Nantwibere ne osisi bɛbom adidi,Na wɔn mma ada faako. Gyata bɛwe wura sɛ nantwinini.+ 8 Abofra a otua nufu ano begoru ɔprammiri amoa ano,Na abofra a watwa nufu de ne nsa aka ahurutoa* bɔn. 9 Wɔrenyɛ bɔne+Na wɔrensɛe ade bio wɔ me bepɔw kronkron no nyinaa so,+Efisɛ Yehowa ho nimdeɛ bɛyɛ asaase so ma Sɛnea nsu kata po so no.+ 10 Saa da no, Yese ntini+ bɛsɔre agyina sɛ ahyɛnsode* ama aman no.+ Ne hɔ na amanaman bɛhwehwɛ akwankyerɛ,*+Na ne homebea benya anuonyam. 11 Saa da no, Yehowa bɛsan ateɛ ne nsa, ne mprenu so, de agye ne man nkaefo afi Asiria,+ Egypt,+ Patros,+ Kus,+ Elam,+ Sinar,* Hamat, ne po so nsupɔw+ so. 12 Ɔbɛma ahyɛnsode* bi so ama aman no na waboaboa Israelfo a wɔahwete no ano,+ na ɔbɛboaboa Yudafo a wɔahwete no ano afi asaase afanan nyinaa.+ 13 Efraim ahoɔyaw befi hɔ,+Na wɔn a wɔtan Yuda no, wobeyi wɔn afi hɔ. Efraim ani remmere Yuda,Na Yuda nso rentan Efraim.+ 14 Wobetu fãã akosi Filistifo nkoko* so wɔ atɔe;Wɔbɛbom afom Apueifo nneɛma. Wɔbɛteɛ wɔn nsa wɔ Edom ne Moab so,*+Na Ammonfo abɛhyɛ wɔn ase.+ 15 Egypt po no fã a adidi kɔ asaase mu* no, Yehowa bɛkyɛ mu,*+Na obehim ne nsa wɔ Asubɔnten no*+ so. Ɔde ne home* hyehyeehyew no bɛbɔ n’asuten ason no,*Na wama nnipa de wɔn mpaboa anantew atwa. 16 Na ɔkwantempɔn+ bi befi Asiria abɛda hɔ ama ne man nkaefo a wɔaka no,+Sɛnea ebi bɛdaa hɔ maa Israel ɛda a ofii Egypt asaase so no.\n^ Anaa “atɛntrenee.”\n^ Anaa “honhom.”\n^ Kyerɛ sɛ, wobehyiam bere ne bere mu.\n^ Ebetumi nso akyerɛ, “Na nantwi ba ne gyata bedidi abom.”\n^ Anaa “Amanaman bɛhwehwɛ n’akyi kwan.”\n^ Nt., “abati.”\n^ Anaa “Wobedi Edom ne Moab so.”\n^ Nt., “Egypt po no tɛkrɛma.”\n^ Ebetumi nso akyerɛ, “bɛma ayow.”\n^ Ebetumi nso akyerɛ, “bɛkyɛ n’asuten no mu ason.”


Adɛn Nti Na Nnipa Hu Amane?\nƆwɛn-Aban | No. 3 2018\nKENKAN WƆ Acholi Afrikaans Albanian American Sign Language Amharic Arabic Argentinean Sign Language Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Betsimisaraka (Southern) Bicol Bislama Boulou Brazilian Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombian Sign Language Croatian Czech Dangme Danish Digor Douala Drehu Dutch Ecuadorian Sign Language Efik English Estonian Ewe Fijian Finnish Fon French Ga Garifuna Georgian German German Sign Language Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indian Sign Language Indonesian Isoko Italian Italian Sign Language Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Polish Sign Language Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Serbia) Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nAdɛn Nti Na Yehu Amane?\nSɛ ɛnyɛ Onyankopɔn na ɔma yehu amane a, ɛnde ɔkɔm kɛse, ohia buburoo, akodi a ɛyɛ hu, yare a emu yɛ den, ne atoyerɛnkyɛm no nyinaa fi he? Onyankopɔn Asɛm Bible ma yehu nneɛma mmiɛnsa a ɛma nnipa hu amane. Ɛno na edidi so yi:\nPɛsɛmenkominya, Anibere, Ne Ɔtan. “Onipa di onipa so ma ewie no bɔne.” (Ɔsɛnkafo 8:9) Mpɛn pii no, ɛyɛ nnipa a wɔtɔ sin, wɔyɛ pɛsɛmenkominya, anaa wɔn tirim yɛ den na wɔma afoforo hu amane.\nAsiane Tumi Si. Nnipa taa hu amane “efisɛ asiane to wɔn nyinaa bere a wɔnhwɛ kwan.” (Ɔsɛnkafo 9:11) Wei kyerɛ sɛ yɛnam a asɛm tumi to yɛn, yebetumi anya akwanhyia, obi betumi de n’asiane abesian yɛn anaa afoforo betumi ayɛ ade a wɔn ani nna.\nƆbɔnefo No Na Odi Wiase Yi So. Ade titiriw pa ara a ɛma nnipa hu amane no, Bible ma yehu no pefee. Ɛka sɛ: “Wiase nyinaa da ɔbɔnefo no tumi mu.” (1 Yohane 5:19) Saa “ɔbɔnefo no” ne Satan Ɔbonsam. Ɔyɛ honhom abɔde a ɔwɔ tumi, na na ɔyɛ Onyankopɔn bɔfo nanso “wannyina nokware no mu.” (Yohane 8:44) Abɔfo foforo kɔkaa Satan ho ma wɔyɛɛ Onyankopɔn so asoɔden sɛnea ɛbɛyɛ a wobedi wɔn ankasa akɔnnɔ akyi. Wei ma wɔbɛyɛɛ ahonhommɔne. (Genesis 6:1-5) Efi bere a Satan ne n’abɔfo bɔne no yɛɛ asoɔden no, wɔanya tumi kɛse wɔ wiase no so, na wɔama ɔhaw ahyɛ wiase no mu mã. Yɛn bere yi so pa ara na yehu wei kɛse. Seesei, Ɔbonsam bo afuw denneennen na “ɔredaadaa asase sofo nyinaa.” Wei akɔfa amanehunu pii aba asase so. (Adiyisɛm 12:9, 12) Anokwa, Satan yɛ sodifo a ne tirim yɛ den. Sɛ ohu sɛ nnipa rehu amane a, n’ani gye. Satan na ɔma nkurɔfo hu amane, na ɛnyɛ Onyankopɔn.\nSUSUW HO HWƐ: Otirimɔdenfo a adwemmɔne ahyɛ no mã nkutoo na ɔbɛma nnipa a wɔn ho nni asɛm ahu amane. Nanso Bible ka sɛ: “Onyankopɔn ne dɔ.” (1 Yohane 4:8) Esiane sɛ Onyankopɔn yɛ ɔdɔ nti, “ɛmpare nokware Nyankopɔn sɛ ɔbɛyɛ bɔne, ne ade nyinaa so Tumfoɔ sɛ ɔbɛyɛ nea ɛnteɛ!”—Hiob 34:10.\nNanso ɛnyɛ dɛn ara a wubebisa sɛ, ‘Enti Onyankopɔn bɛma Satan kwan ma wadi nnipa so wɔ atirimɔden kwan so akosi da bɛn?’ Sɛnea yɛabehu no, Onyankopɔn kyi awudisɛm, na sɛ yehu amane a ɛma odi yaw kɛse. Afei nso, n’Asɛm hyɛ yɛn nkuran sɛ: “Montow mo dadwen nyinaa ngu no so, efisɛ odwen mo ho.” (1 Petro 5:7) Onyankopɔn dɔ yɛn, na ɔwɔ tumi a ɔde beyi amanehunu ne atɛnkyea nyinaa afi hɔ. Asɛm a edi hɔ no bɛkyerɛkyerɛ saa asɛm yi mu. *\n^ nky. 7 Nea enti a Onyankopɔn ama kwan ma amanehunu rekɔ so no, wopɛ ho nsɛm pii a, hwɛ Dɛn na Yebetumi Asua Afi Bible Mu? nhoma no ti 11. Yehowa Adansefo na wɔyɛe. Wubetumi nso atwe bi wɔ www.jw.org/tw a wuntua hwee.\n“Ná Nyankopɔn Wɔ He?”\nOnyankopɔn Ani Wɔ Wo So Anaa?\nOnyankopɔn Da Tema Adi Anaa?\nSɛnea Wubetumi Anya Onyankopɔn Dɔ So Mfaso\nAmane a Worehu No, Onyankopɔn Te Nka Sɛn Wɔ Ho?\nNo. 3 2018 | Enti Onyankopɔn Dwen Wo Ho?\nƆWƐN-ABAN No. 3 2018 | Enti Onyankopɔn Dwen Wo Ho?


신명기 31 KLB - 5 Mose 31 ASCB\n5 Mose 31:1-30\nYosua Di Mose Adeɛ\n1Ɛberɛ a Mose kaa saa nsɛm yi kyerɛɛ Israelfoɔ wieeɛ no, 2ɔkaa bio sɛ, “Seesei madi mfeɛ ɔha ne aduonu enti, merentumi nni mo anim bio. Awurade aka akyerɛ me sɛ merentwa Asubɔnten Yordan. 3Nanso Awurade, mo Onyankopɔn, ankasa bɛdi mo anim atwa. Ɔbɛsɛe aman a wɔte hɔ na mobɛfa wɔn asase no. Yosua ne onipa foforɔ a ɔbɛdi mo anim sɛdeɛ Awurade hyɛɛ mo bɔ no. 4Awurade bɛsɛe amanaman a wɔte asase no so no sɛdeɛ ɔsɛee Sihon ne Og a na wɔyɛ Amorifoɔ ahemfo no. 5Awurade de nnipa a wɔte hɔ no bɛhyɛ mo nsa na mo ne wɔn bɛdi no sɛdeɛ mɛhyɛ mo no. 6Monyɛ den na mo bo nyɛ duru! Monnsuro wɔn! Awurade, mo Onyankopɔn, bɛdi mo anim. Ɔrenni mo hwammɔ na ɔrennya mo nso.”\n7Afei, Mose frɛɛ Yosua ka kyerɛɛ no Israelfoɔ no nyinaa anim sɛ, “Yɛ den na yɛ nnam, na wo na wode ɔman yi bɛkɔ asase a Awurade kaa wɔn agyanom ntam sɛ ɔde bɛma wɔn no so; na wo na wobɛkyɛ ama wɔn. 8Awurade na ɔredi wʼanim. Ɔbɛka wo ho; ɔrenni wo hwammɔ na ɔrennya wo, enti nsuro na mma wʼakoma ntu!”\nMmara No Akenkan\n9Afei, Mose twerɛɛ mmara yi too hɔ; ɔde maa asɔfoɔ a wɔyɛ Lewi mmammarima a wɔsoaa Awurade apam adaka no ne Israel mpanimfoɔ nyinaa. 10Mose hyɛɛ wɔn sɛ, “Mfeɛ nson biara awieeɛ, Asese Afahyɛ mu no, wɔmfa obiara ka a ɔde no nkyɛ no. 11Israelfoɔ nyinaa nhyia wɔ Awurade mo Onyankopɔn anim wɔ baabi a ɔbɛkyerɛ no, na moakan saa mmara yi wɔ wɔn anim ama wɔate. 12Frɛ nnipa no nyinaa, mmarima, mmaa, mmɔfra ne ahɔhoɔ a wɔte mo nkuro so nso sɛdeɛ ɛbɛyɛ a, wɔbɛte na wɔbɛsua sɛ, ɛsɛ sɛ wɔsuro Awurade, mo Onyankopɔn, na wɔbɛdi mmara no so pɛpɛɛpɛ, 13na ama wɔn mma a wɔnnim mmara no ate na wɔasua sɛdeɛ ɛsɛ sɛ wɔsuro Awurade, mo Onyankopɔn, mmerɛ dodoɔ a mote asase a moretwam afa Yordan akɔfa sɛ agyapadeɛ so no.”\nWɔka Israel Asoɔden Ho Asɛm\n14Afei, Awurade ka kyerɛɛ Mose sɛ, “Wo owuo berɛ aso. Frɛ Yosua na fa no kɔ ntomadan no mu na mede nʼadwuma bɛhyɛ ne nsa wɔ hɔ.” Enti Mose ne Yosua kɔdaa wɔn ho adi wɔ ntomadan no mu.\n15Na Awurade yii ne ho adi kyerɛɛ wɔn wɔ fadum omununkum mu wɔ ntomadan kronkron no aboboano. 16Awurade ka kyerɛɛ Mose “Ɛrenkyɛre, wobɛwu na woakɔka wʼagyanom ho. Wo wuo akyi no, saa nnipa yi bɛfiti aseɛ asom anyame ahɔhoɔ, anyame a wɔwɔ asase a wɔrekɔ so no. Wɔbɛpa me na wɔabu apam a me ne wɔn hyehyɛeɛ no so. 17Ɛba saa a, mʼabufuo bɛdɛre atia wɔn. Mɛpa wɔn, na mede mʼanim asie wɔn na wɔbɛsɛe wɔn. Ɔhaw a emu yɛ den bɛba wɔn so ama wɔaka sɛ, ‘Saa ɔhaw yi twa sɛ ɛba, ɛfiri sɛ, Onyankopɔn nni yɛn nkyɛn bio.’ 18Saa ɛberɛ no mede mʼanim bɛsie wɔn ɛsiane wɔn bɔne ahodoɔ a wɔayɛ afa anyame foforɔ a wɔsom no ho enti.\n19“Afei, montwerɛ saa dwom yi mu nsɛm mfa na monkyerɛ Israelfoɔ no, na wɔnto sɛdeɛ ɛbɛyɛ adansedeɛ ama me, na mede atia wɔn. 20Mede wɔn bɛba asase a nufosuo ne ɛwoɔ resene wɔ so sɛdeɛ mekaa ntam hyɛɛ wɔn agyanom bɔ no. Na wɔdidi mee yɛ akɛseɛ a, afei, wɔbɛdane wɔn ani akɔsom anyame afoforɔ apo me, na wɔnam so abu mʼapam no so. 21Afei, ɔhaw ne akwansideɛ bebree ba wɔn so a, ɛdwom yi bɛtia wɔn, ɛfiri sɛ, wɔn asefoɔ werɛ remfiri da. Menim deɛ ɛsɛ sɛ wɔyɛ ansa koraa na mede wɔn bɛba asase a maka ho ntam ahyɛ bɔ no so.” 22Enti, Mose twerɛɛ dwom no guu hɔ saa ɛda no, na ɔkyerɛɛ Israelfoɔ no.\n23Afei, Awurade hyɛɛ Nun babarima Yosua sɛ, “Yɛ den na yɛ nnam, ɛfiri sɛ, wo na wode Israelfoɔ bɛba asase a mekaa ntam hyɛɛ ho bɔ no so, na mʼankasa mɛka mo ho.”\n24Ɛberɛ a Mose twerɛɛ mmaransɛm no nyinaa guu nwoma mu wieeɛ no, 25ɔde saa ɔhyɛ nsɛm yi maa Lewifoɔ a wɔsoaa Awurade apam adaka no: 26“Momfa saa Mmara Nwoma yi nkɔto Awurade, mo Onyankopɔn, apam adaka no nkyɛn. Ɛhɔ na ɛbɛda sɛ adansedeɛ a ɛtia Israelfoɔ. 27Ɛfiri sɛ, menim sɛdeɛ moyɛ atuatefoɔ ne asoɔden. Mpo, me ne mo da so wɔ hɔ yi, moate Awurade so atua. Na me wuo akyi no, atua bɛn na morente! 28Momfrɛ mo mpanimfoɔ nyinaa ne mo mmusuakuo ntuanofoɔ nyinaa sɛdeɛ mɛtumi akasa akyerɛ wɔn na mafrɛ ɔsoro ne asase de adi adanseɛ atia wɔn. 29Menim sɛ me wuo akyi, mobɛsɛe koraa na moapae afiri ɛkwan a makyerɛ mo sɛ momfa so no so. Mmerɛ a ɛreba no mu, amanehunu bɛba mo so, ɛfiri sɛ, monam bɔne a mobɛyɛ wɔ Awurade anim no so bɛhyɛ no abufuhyeɛ.”\n30Enti, Mose kaa dwom no mu nsɛm nyinaa kyerɛɛ Israelfoɔ a wɔahyia wɔ hɔ no.\nASCB : 5 Mose 31


Korintofo II 3:7-18 NA-TWI | Biblica\nKorintofo II 3:7-18 NA-TWI\nKorintofo II 3:7-18\nBere a wɔde mmara a wɔkyerɛw no ɔbo pon so rema no, Onyankopɔn anuonyam daa adi. Ɛwom sɛ Mose anim hyerɛn a ɛhyerɛnee no dumii nanso na ano yɛ den ara kosi sɛ Israelfo no antumi anhwɛ n’anim. Na saa mmara a ɛde owu ba de saa anuonyam no na ɛnam a, anuonyam bɛn na adwuma a efi Honhom mu no rennya. Dwuma a wobuu nnipa fɔ wɔ mu no yɛ anuonyam de. Anuonyam bɛn na dwuma a wobuu nnipa bem wɔ mu no rennya! Yebetumi aka se esiane sɛ nnɛ yi anuonyam no di mu yiye no nti, anuonyam a na edi mu mmere bi a atwam no kɔ. Na sɛ na anuonyam wɔ biribi a ɛnkyɛ mu a, anuonyam bɛn na ade a ɛte hɔ daa no rennya.\nEsiane sɛ yɛwɔ saa anidaso yi nti, yɛwɔ akokoduru. Yɛnte sɛ Mose a ɔde nkatanim kataa n’anim sɛnea ɛbɛyɛ a Israelfo no renhu n’anim hyerɛn no pa a ɛrepa na ayera no. Na wɔn adwene mu nnɔ, na ebesi nnɛ yi, sɛ wɔkenkan apam dedaw nhoma no a, saa nkatanim no da so kata wɔn adwene so. Ansa na nkatanim no befi hɔ no, gye sɛ onipa de ne ho ma Kristo. Ebesi nnɛ, bere biara a wɔbɛkenkan Mose mmara no, nkatanim no da so kata wɔn adwene so.\nNanso ebetumi afi hɔ sɛnea Kyerɛwsɛm no ka se, “Mose de ne ho maa Awurade no, na ne nkatanim no fii hɔ.” Kenkansɛm yi mu “Awurade” no yɛ Honhom, na baabiara a Awurade Honhom wɔ no, ahofadi wɔ hɔ. Yɛn a nkatanim biara nkata yɛn anim no gyina hɔ ma Awurade anuonyam na saa anuonyam no ara bi fi Awurade a ɔyɛ Honhom no, sesa yɛn ma yɛkɔ ne tebea mu ma yɛnam so nya anuonyam a ɛkorɔn yiye.\nRead More of Korintofo II 3


“Kyerɛkyerɛ Me Ma Menyɛ Nea Wopɛ” | Adesua\nKENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch English Estonian Ewe Finnish French Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Waray-Waray Xhosa Zulu\n“Kyerɛkyerɛ me ma menyɛ nea wopɛ, na wone me Nyankopɔn.”—DW. 143:10.\nNsɛm bɛn na esisii Dawid asetenam a ɛkyerɛ sɛ na ɔhwɛ Yehowa adwene wɔ nneɛma ho?\nDɛn na ɛboaa Dawid ma ohuu nea Onyankopɔn pɛ?\nDɛn na ɛbɛboa yɛn ma yɛanya Yehowa anim dom?\n1, 2. Sɛ yehu Onyankopɔn apɛde a, ɛboa yɛn dɛn? Dɛn na yesua fi Ɔhene Dawid nhwɛso no mu?\nFA NO sɛ wonam mmepɔw mu baabi na wukoduu nkwanta bi so. Wunhu sɛ womfa nifa anaa benkum, efisɛ wunhu w’anim yiye. Ebia nea wobɛyɛ ne sɛ wobɛforo akogyina koko tenten bi so na woahu baabi a ɔkwan no biara kopue. Eyi bɛboa wo ma woahu baabi a ɛsɛ sɛ wofa. Saa ara na sɛ yɛresi gyinae titiriw bi a, ehia sɛ yenya Ɔbɔadeɛ no adwene a ɛkorɔn wɔ asɛm no ho. Ɛno bɛboa yɛn ma ‘yɛafa ɔkwan’ a Yehowa pɛ so.—Yes. 30:21.\n2 Obi a ɔbɔɔ mmɔden sɛ ɔbɛyɛ nea Onyankopɔn pɛ wɔ n’asetenam ne tete Israel hene Dawid. Ɔyɛ obi a na ne koma di mu wɔ Yehowa Nyankopɔn anim. Adesua yi bɛboa yɛn ma yɛahu nea Dawid yɛe bere a ohyiaa nsɛnnennen ne nea yebetumi asua afi mu.—1 Ahe. 11:4.\nDAWID MAA YEHOWA DIN SO\n3, 4. (a) Dɛn na ɛmaa Dawid kogyinaa Goliat anim? (b) Dawid buu Yehowa din dɛn?\n3 Bere a Dawid yɛ aberantewa no, ɔne Filistini katakyi Goliat koe. Ná Goliat tenten yɛ mita 2.9 (anammɔn 9.5). Dɛn na ɛmaa aberantewa Dawid tumi kogyinaa onipa tenten gramo saa anim? (1 Sam. 17:4) Ɛyɛ Dawid akokoduru? Anaasɛ na ɛyɛ gyidi a ɔwɔ wɔ Onyankopɔn mu? Ɛyɛ nokware sɛ na Dawid yɛ ɔkokodurufo na na ɔwɔ gyidi wɔ Onyankopɔn mu, nanso ade titiriw a ɛma okogyinaa Goliat anim ne sɛ na n’ani gye ho sɛ ɔbɛma Yehowa din kɛse no so na watew ho. Ɔde abufuw bisae sɛ: “Hena koraa ne Filistini momonotoni yi a ɔretwa Onyankopɔn teasefo no mpasua mpoa yi?”—1 Sam. 17:26.\n4 Aberantewa Dawid ka kyerɛɛ Goliat sɛ: “Wode nkrante ne peaw ne pɛmɛ na ɛreba me so, na me de, mede asafo Yehowa, Israel mpasua no Nyankopɔn a woasopa no no din na ɛreba wo so.” (1 Sam. 17:45) Dawid de ne ho too nokware Nyankopɔn so, na bere a ɔtoo aboba biako pɛ, na Goliat da fam birim. Ɛnyɛ saa bere yi nko na Dawid de ne ho too Yehowa so, na mmom ɔyɛɛ saa ne nkwa nna nyinaa na ɔmaa Yehowa din kɛse no so. Dawid tuu ne mfɛfo Israelfo fo sɛ ‘wɔmfa Yehowa din kronkron no nhoahoa wɔn ho.’—Monkenkan 1 Beresosɛm 16:8-10.\n5. Dɛn na nkurɔfo yɛ nnɛ a ɛte sɛ Goliat mpoatwa no?\n5 Ɛyɛ wo dɛ sɛ Yehowa yɛ wo Nyankopɔn? (Yer. 9:24) Sɛ nkurɔfo a wo ne wɔn te mpɔtam, w’adwumayɛfo, wo sukuufo, anaasɛ w’abusuafo ka Yehowa ho asɛmmɔne anaa wodi n’Adansefo ho fɛw a, dɛn na woyɛ? Sɛ obi sopa Yehowa a, wubenya akokoduru atew ne din no ho? Wowɔ gyidi sɛ ɔbɛboa wo ma woayɛ saa? Ɛyɛ nokware, “kommyɛ wɔ ne bere,” nanso ɛnsɛ sɛ ɛyɛ yɛn aniwu sɛ yɛbɛda yɛn ho adi sɛ Yehowa Adansefo ne Yesu akyidifo. (Ɔsɛnk. 3:1, 7; Mar. 8:38) Sɛ yɛne wɔn a wommu Yehowa mpo rekasa a, ɛsɛ sɛ yɛyɛ anifere na yɛkasa wɔ nidi mu, nanso ɛnsɛ sɛ yɛyɛ yɛn ade te sɛ Israelfo a “ehu kɛse kaa wɔn, na wosuroe” bere a wɔtee Goliat mpoatwa no. (1 Sam. 17:11) Mmom, ɛsɛ sɛ yɛde akokoduru kasa tew Yehowa Nyankopɔn din kronkron no ho. Yɛpɛ sɛ yɛboa nnipa ma wohu sɛ Yehowa ne nokware Nyankopɔn no. Enti yɛde n’Asɛm Bible no boa nkurɔfo ma wohu nea enti a ehia sɛ wɔbɛn Onyankopɔn.—Yak. 4:8.\n6. Bere a Dawid kohyiaa Goliat no, na dɛn na esi n’ani so? Dɛn na yɛn nso ɛsɛ sɛ yɛde si yɛn ani so?\n6 Dawid ne Goliat asɛm no boa yɛn ma yesua biribi foforo. Bere a Dawid de mmirika rekɔ akono no, obisae sɛ: “Dɛn na wɔbɛyɛ ama ɔbarima a obekum saa Filistini yi na wayi ahohorabɔ afi Israel so no?” Nkurɔfo no buae sɛ: “Obiara a obetumi akum [Goliat] no, ɔhene bɛma no ahonyade pii na ɔde ne babea nso ama no.” (1 Sam. 17:25-27) Nanso na ɛnyɛ ahonyade na ehia Dawid. Nea na esi n’ani so sõ sen ahonyade koraa. Na Dawid pɛ sɛ ɔhyɛ nokware Nyankopɔn no anuonyam. (Monkenkan 1 Samuel 17:46, 47.) Yɛn nso ɛ? So nea esi yɛn ani so ne sɛ yebenya sika pii na yɛagye din wɔ wiase yi mu? Yɛn nyinaa pɛ sɛ yɛyɛ yɛn ade te sɛ Dawid. Ɔtoo dwom sɛ: “Mommra mma yɛnkamfo Yehowa, na momma yɛmmom mma ne din so.” (Dw. 34:3) Enti ɛsɛ sɛ yɛde yɛn ho to Yehowa so na yɛma ne din ho hia yɛn sen sɛ yɛn ankasa begye din.—Mat. 6:9.\n7. Yɛbɛyɛ dɛn anya gyidi kɛse ayɛ asɛnka adwuma no bere mpo a nkurɔfo mpɛ sɛ wotie asɛm no?\n7 Dawid de ne ho nyinaa too Yehowa so; ɛno na ɛma onyaa akokoduru kohyiaa Goliat. Ná Dawid yɛ aberantewa a ne gyidi sõ. Bere a ɔrehwɛ nguan no, ohyiaa tebea pii a na ɛhwehwɛ sɛ ɔde ne ho to Onyankopɔn so, na eyi na ɛhyɛɛ ne gyidi den. (1 Sam. 17:34-37) Yɛn nso yehia gyidi kɛse na yɛatumi akɔ so ayɛ asɛnka adwuma no, titiriw bere a nkurɔfo mpɛ sɛ wotie asɛm no. Sɛ yɛn gyidi bɛyɛ den a, ɛsɛ sɛ yɛde yɛn ho to Onyankopɔn so wɔ biribiara mu. Nhwɛso bi ni: Sɛ yɛte kar mu retu kwan a, yebetumi ne wɔn a wɔte yɛn nkyɛn no abɔ Bible mu nkɔmmɔ. Saa ara na sɛ yɛreyɛ afie afie adwuma no a, ɛsɛ sɛ yɛne wɔn a yehyia wɔn mmɔnten so no kasa.—Aso. 20:20, 21.\nDAWID TWƐN YEHOWA\nBere a Dawid nyaa hokwan a anka ɔde bekum Saul no, dɛn nti na wankum no?\n8, 9. Bere a Ɔhene Saul reteetee Dawid mpo no, dɛn na Dawid yɛe de kyerɛe sɛ ɔpɛ sɛ ɔyɛ nea Yehowa pɛ?\n8 Ade foforo wɔ hɔ a ɛma yehu sɛ Dawid de ne ho too Yehowa so: Ɛno ne adwene a na Dawid wɔ wɔ Israel hene a odi kan Saul ho. Ná Saul ani bere Dawid, na ɔbɔɔ mmɔden sɛ ɔbɛtow peaw awɔ no akum no; ɔyɛɛ saa mprɛnsa. Nanso emu biara mu no Dawid twee ne ho na wanyɛ biribiara antua ka. Akyiri yi oguan fii Saul anim. (1 Sam. 18:7-11; 19:10) Afei, Saul paw Israel mmarima 3,000 de wɔn tiw Dawid wɔ sare so. (1 Sam. 24:2) Dawid ne ne mmarima kɔbɔɔ wɔn ho aguaa wɔ ɔbodan bi mu, na bere a Saul ani nna ne ho so no, okowuraa hɔ. Dawid yɛ obi a anka ɔbɛka sɛ wanya hokwan a ɔde beyi ɔhene no afi hɔ. Nokwasɛm ne sɛ na Onyankopɔn aka dedaw sɛ Dawid na obesi Saul ananmu ayɛ Israel hene. (1 Sam. 16:1, 13) Sɛ Dawid tiee mmarima a wɔka ne ho no a, anka okum Saul ntɛm ara. Nanso Dawid kae sɛ: “Ɛmpare me sɛ megyina Yehowa anim ayɛ ade a ɛte saa atia me wura a Yehowa asra no.” (Monkenkan 1 Samuel 24:4-7.) Onyankopɔn na ɔsraa Saul de no sii agua so. Na mpɛn dodow a Yehowa ntuu no ade so no, na Dawid mpɛ sɛ ɔno ara de ne pɛ tu no fi akongua no so. Mmom nea Dawid yɛe ara ne sɛ otwaa Saul atade nguguso ano. Eyi kyerɛ sɛ, sɛ Dawid pɛ sɛ okum Saul a, anka obetumi akum no nanso na ɛnyɛ n’adwene ne no.—1 Sam. 24:11.\n9 Bere a etwa to a Dawid huu Saul no ɔdaa no adi sɛ obu no, efisɛ na Onyankopɔn asra no. Saa bere no Dawid ne Abisai kopuee baabi a na Saul ne ne dɔm wɔ, na na Saul ada hatee. Abisai ka kyerɛɛ Dawid sɛ Yehowa na ayi ne tamfo Saul ahyɛ ne nsa, na ɔsrɛɛ Dawid mpo sɛ ɔmma ɔmfa peaw nwɔ no nkum no, nanso Dawid amma kwan. (1 Sam. 26:8-11) Dawid twɛn maa Onyankopɔn kyerɛɛ no nea ɔnyɛ, na nea Abisai kae nyinaa akyi no, na wasi ne bo sɛ ɔbɛyɛ nea Yehowa pɛ.\n10. Sɔhwɛ bɛn na yebetumi ahyia? Dɛn na ɛbɛboa yɛn ma yɛagyina pintinn?\n10 Yɛn nso ɛtɔ da bi a yɛn mfɛfo bepiapia yɛn sɛ yɛnyɛ nea wɔn adwene kyerɛ wɔn, na ɛnyɛ nea Yehowa pɛ. Ebinom mpo yɛ wɔn ade te sɛ Abisai, na ebia wɔbɛhyɛ yɛn sɛ yɛnyɛ biribi ansa na yɛahwɛ Onyankopɔn adwene wɔ ho. Ade a ɛbɛboa yɛn ma yɛagyina yɛn nan so pintinn ne sɛ yebehu Yehowa adwene wɔ asɛm no ho na yɛasi yɛn bo sɛ yɛremman mfi n’akwan ho.\n11. Dɛn na Dawid yɛe de kyerɛe sɛ nea na esi n’ani so ne sɛ ɔbɛyɛ nea Onyankopɔn pɛ? Dɛn na yebetumi asua afi mu?\n11 Dawid bɔɔ Yehowa Nyankopɔn mpae sɛ: “Kyerɛkyerɛ me ma menyɛ nea wopɛ.” (Monkenkan Dwom 143:5, 8, 10.) Dawid amfa ne ho anto n’ankasa nyansa so, na saa ara na wamma afoforo ampiapia no amma wanyɛ nea wɔpɛ. Mmom na wasi ne bo sɛ ɔbɛma Onyankopɔn akyerɛ no nea ɔnyɛ. Dawid ‘dwinnwen Yehowa nnwuma nyinaa ho na ɔtenaa ase susuw ne nsa ano adwuma ho.’ Sɛ yɛpɛ sɛ yehu nea Onyankopɔn pɛ a, ɛsɛ sɛ yɛdɔ Kyerɛwnsɛm no mu asukɔ na yedwinnwen sɛnea Yehowa ne nnipa a wɔtenaa ase tete no dii ho.\nDAWID HUU ADWENE A ƐWƆ MMARA NO AKYI\n12, 13. Dɛn nti na Dawid hwiee nsu a ne mmarima baasa de brɛɛ no no gui?\n12 Ade foforo nso wɔ hɔ a yebetumi asua afi Dawid hɔ. Ɔbɔɔ mmɔden sɛ obehu adwene a ɛwɔ Mose Mmara no akyi na ɔde abɔ ne bra. Wo de, hwɛ nea esii bere a na Dawid repɛ ‘Betlehem abura mu nsu anom’ no. Saa bere no na Filistifo agye Betlehem abɔ so, nanso Dawid mmarima no mu baasa de wɔn nkwa too wɔn nsam kɔɔ kurow no mu kɔsaw nsu bae. “Dawid annom, na mmom ohwie guu fam maa Yehowa.” Dɛn nti na wannom? Ɔkae sɛ: “Ɛmpare me sɛ mɛhwɛ me Nyankopɔn anim ayɛ saa! Mmarima a wɔde wɔn kra too wɔn nsam yi mogya na mennom anaa? Wɔn kra na wɔde too wɔn nsam kɔsaw bae.”—1 Be. 11:15-19.\nDawid annom nsu a ne mmarima no de bae no. Dɛn na yesua fi mu?\n13 Ná Dawid nim sɛ Mmara no aka sɛ ɛnsɛ sɛ wodi mogya na mmom ɛsɛ sɛ wohwie gu fam ma Yehowa. Na Dawid te mmara yi ase. Na onim sɛ “ɔhonam biara kra wɔ mogya mu.” Nanso asɛm no ne sɛ nsu na wɔkɔsaw bae, ɛnyɛ mogya. Enti adɛn na Dawid annom? Ne tiatwa mu no, na onim adwene a ɛwɔ saa mmara no akyi. Ná Dawid nim sɛ bere a mmarima baasa no rekɔsaw nsu no, anka wobetumi awu enti sɛ ɔnom nsu no a, na ɛte sɛ nea ɔrenom wɔn mogya ara pɛ. Ná nsu no som bo ma no te sɛ mmarima no mogya. Enti wannom, na mmom ohwiee guu fam.—Lev. 17:11; Deut. 12:23, 24.\n14. Dɛn na ɛboaa Dawid ma ɔyɛɛ nea ɛsɔ Yehowa ani?\n14 Biribiara a Dawid yɛe no, ɔbɔɔ mmɔden sɛ ɔbɛma Onyankopɔn mmara akyerɛ no kwan. Ɔtoo dwom sɛ: “Nea mepɛ ne sɛ mɛyɛ w’apɛde, O me Nyankopɔn, na wo mmara wɔ me koma mu.” (Dw. 40:8) Dawid suaa Onyankopɔn mmara dwinnwen ho kɔɔ akyiri. Ná ogye di paa sɛ, sɛ odi Yehowa ahyɛde so a, ebesi no yiye. Enti na ɛnyɛ Mose Mmara no kɛkɛ na Dawid pɛ sɛ odi so, mmom na ɔpɛ sɛ ohu adwene a ɛwɔ Mmara no akyi na ɔde bɔ ne bra. Yɛn nso sɛ yɛresua Bible a, ɛbɛyɛ papa sɛ yedwinnwen nea yɛkenkan no ho na yɛma esian kɔ yɛn koma mu tɔnn. Yɛyɛ saa a, tebea biara a yebehyia no, yebehu Yehowa adwene wɔ ho na yɛayɛ nea ɛsɔ n’ani.\n15. Dɛn na Solomon yɛe a ɛkyerɛ sɛ ɔpoo Onyankopɔn Mmara?\n15 Yehowa Nyankopɔn hyiraa Dawid ba Solomon paa. Nanso eduu baabi no, Solomon poo Onyankopɔn Mmara. Na Yehowa ahyɛ sɛ ɛnsɛ sɛ Israel hene ‘ware mmea bebree.’ (Deut. 17:17) Nanso Solomon antie saa ahyɛde no; ɔwaree mmea ananafo pii. Ne nkwakoraabere mu no, “ne yerenom dan ne koma kodii anyame foforo akyi.” Nea enti a ɔwaree mmea pii no de, ɛyɛ n’ankasa asɛm nanso nokware a ɛwom ne sɛ “Solomon fii ase yɛɛ Yehowa ani so bɔne, na wanni Yehowa akyi ankosi ase sɛ ne papa Dawid.” (1 Ahe. 11:1-6) Ɛsɛ ɛsɛ yehu Onyankopɔn mmara a ɛwɔ Bible mu ne adwene a ɛwɔ mmara no akyi yiye na yɛde bɔ yɛn bra. Yɛmfa no sɛ wopɛ sɛ woware, ɔkwan bɛn so na wode afotu yi bɛyɛ adwuma?\n16. Sɛ obi pɛ sɛ ɔware a, dɛn na ɛbɛkyerɛ sɛ ɔte ahyɛde a ɛka sɛ yɛnware “Awurade mu nkutoo” no ase yiye?\n16 Sɛ obi a ɔnyɛ gyidini kyerɛ yɛn ho anigye a, hena na yebesuasua no—Dawid anaa Solomon? Bible ka sɛ ɛsɛ sɛ nokware Kristofo ware “Awurade mu nkutoo.” (1 Kor. 7:39) Enti sɛ Kristoni bi pɛ sɛ ɔware a, ɛsɛ sɛ ɔware ne yɔnko gyidini. Sɛ yehu adwene a ɛwɔ ahyɛde yi akyi a, ɛnyɛ ware kɛkɛ na yɛrenware obi a ɔnyɛ gyidini, na mmom sɛ ɔkyerɛ yɛn ho anigye mpo a yɛrensosɔ so koraa.\n17. Dɛn na ɛbɛboa yɛn na yɛanhwɛ aguamansɛm ho mfonini?\n17 Dawid maa Onyankopɔn kyerɛɛ no kwan. Momma yɛnhwɛ sɛnea ne nhwɛso no bɛboa yɛn ma yɛapo aguamansɛm ho mfonini. Kenkan kyerɛw nsɛm a edidi so yi na hwɛ adwene a ɛwɔ akyi, na bɔ mmɔden sɛ wubehu sɛnea Yehowa bu aguamansɛm. (Monkenkan Dwom 119:37; Mateo 5:28, 29; Kolosefo 3:5.) Ɛsɛ sɛ yesusuw Yehowa akwankyerɛ ho na yebu no sɛ ɛkorɔn. Yɛyɛ saa a, ɛbɛboa yɛn na yɛanhwɛ aguamansɛm ho mfonini biara.\nHU ONYANKOPƆN ADWENE WƆ BIRIBIARA MU\n18, 19. (a) Ná Dawid nyɛ pɛ, nanso dɛn na ɛboaa no ma onyaa Onyankopɔn anim dom? (b) Dɛn na woasi wo bo sɛ wobɛyɛ?\n18 Dawid yɛɛ nneɛma pa pii nanso odii mfomso a emu yɛ duru nso. (2 Sam. 11:2-4, 14, 15, 22-27; 1 Be. 21:1, 7) Nanso sɛnea Dawid bɔɔ ne bra no daa no adi sɛ onuu ne ho wɔ ne bɔne ho. Ɔde “koma a edi mũ” ne Onyankopɔn nantewee. (1 Ahe. 9:4) Adɛn nti na yebetumi aka saa? Efisɛ Dawid bɔɔ mmɔden sɛ obehu Yehowa adwene wɔ nneɛma ho na ɔyɛɛ nea ɛsɔ n’ani.\n19 Yɛn nso yɛnyɛ pɛ nanso yebetumi anya Yehowa anim dom. Enti momma yɛnyere yɛn ho nsua Onyankopɔn Asɛm na yennwinnwen ho ma ensian nkɔ yɛn koma mu tɔnn, na yɛmfa nyɛ adwuma ntɛm ara. Yɛyɛ saa a, na yɛresrɛ Yehowa sɛ ‘ɔnkyerɛkyerɛ yɛn ma yɛnyɛ nea ɔpɛ’ sɛnea odwontofo no srɛɛ no no.


Psalmen 85 HTB - Nnwom 85 ASCB\n1Ao Awurade wohunuu wʼasase mmɔbɔ;\nwode Yakob ahonyadeɛ sane maa no.\n2Wode wo nkurɔfoɔ bɔne kyɛɛ wɔn\n3Wode wʼabofuo too nkyɛn\nna wodane firii wʼabufuhyeɛ ho.\n4Sane gye yɛn bio, Ao Onyankopɔn, yɛn Gyefoɔ,\n5Wo bo bɛfu yɛn akɔsi daa anaa?\nWʼabofuo bɛtoa so akɔ awoɔ ntoantoasoɔ nyinaa so anaa?\nna ama wo nkurɔfoɔ asɛpɛ wɔn ho wɔ wo mu anaa?\n7Ao Awurade, kyerɛ yɛn wo dɔ a ɛnsa da no,\nna ma yɛn wo nkwagyeɛ no.\n8Mɛtie deɛ Awurade Onyankopɔn bɛka.\nƆde asomdwoeɛ hyɛ ne nkurɔfoɔ, ahotefoɔ no bɔ,\nenti ɛnsɛ sɛ wɔsane kɔ agyimisɛm ho.\n9Ampa ara, ne nkwagyeɛ bɛne wɔn a wɔsuro no,\nna nʼanimuonyam bɛtena yɛn asase so.\n10Ɔdɔ ne nokorɛdie bɛhyia,\nna tenenee ne asomdwoeɛ bɛfe wɔn ho wɔn ho ano.\n11Nokorɛdie bɛpue afiri asase no so,\nna tenenee ahwɛ afiri soro.\n12Awurade bɛma yɛn deɛ ɛyɛ ampa ara\nna yɛn asase bɛma ne nnɔbaeɛ.\n13Tenenee di nʼanim\nsiesie ɛkwan ma nʼanammɔntuo.\nASCB : Nnwom 85